VojvodinaCafe - Festival INFANT 39. put u Novom Sadu\nFestival INFANT 39. put u Novom Sadu\nVest objavljena: 14.06.2012 09:11\nNa ovogodišnjem 39. Internacionalnom festivalu alternativnog i novog teatra (INFANT) u Novom Sadu, od 25. juna do 3. jula biće izvedeno 17 predstava u takmičarskoj selekciji. Festival će okupiti ukupno 20 pozorišnih trupa iz zemlje i inostranstva, a medju gostima će nastupiti i glumačke trupe iz Slovenije, Bugarske, Francuske, Mađarske, SAD, Belgije i Rusije.\nSelektor festivala Deneš Debrei rekao je na konferenciji za novinare da je ove godine selekcija festivala "mešanog karaktera", tako da će nastupiti i plesne trupe, lutkarska pozorišta, a biće održani i pozorišni performansi.\n- Nismo mogli uradimo sve što smo želeli, jer zbog ekonomske krize određene pozorišne trupe ne mogu da učestvuju. Zato smo odlučili da festival nema neku posebnu temu, već da se fokusiramo na to da dovedemo važne i dobre predstave - rekao je Debrei.\nIzvršni producent festivala Simon Grabovac rekao je da je objedinjujući motiv festivala zapravo "veza između realnih i digitalnih svetova", jer će na festivalu pored klasičnog pozorišnog dela biti predstavljena i digitalna umetnost.\nOsim predstava u zvaničnom takmičarskom programu, posetioci INFANT-a će moći da pogledaju i prateće programme kao što su video prezentacije, instalacije, izložbe i radionice, a organizatori su najavili i međunarodni stručni pozorišni simpozijum.\nInternacionalni festival alternativnog i novog teatra je međunarodni pozorišni festival koji je se razvio iz festivala "Malo pozorje" i predstavlja spoj neklasičnog pristupa glumačkog izražavanja i modernog teatra.\nFestival INFANT organizuje Kulturni centar Novog Sada.


„Komersant“: Od dogovora sa Ramom zavise američke investicije - 27.05.2015, Sputnik Srbija\nNormalizacija odnosa između Srbije i Albanije ima ključni značaj za stabilnost regiona, koji se ponovo našao na ivici oružanog sukoba, piše moskovski... 27.05.2015, Sputnik Srbija\npolitika, vesti, albanija, srbija, edi rama, džozef bajden, aleksandar vučić\n12:57 27.05.2015 (Osveženo: 14:47 30.08.2021)\n© AFP 2021 / GENT SHKULLAKUEdi Rama i Aleksandar Vučić u Tirani\nNormalizacija odnosa između Srbije i Albanije ima ključni značaj za stabilnost regiona, koji se ponovo našao na ivici oružanog sukoba, piše moskovski „Komersant“ povodom posete premijera Srbije Aleksandra Vučića Tirani.\nList citira izjavu Vučića, datu uoči posete, da ide u Tiranu kako bi „gradio dobre odnose i prevladao razlike“ i kako se u „Srbiji ne bi dogodilo Kumanovo“.\nPosle nedavnih terorističkih napada u Makedoniji i Bosni i Hercegovini na Balkanu je ponovo počelo da se govori o opasnosti od novog rata, piše „Komersant“, koji ističe da je normalizacija odnosa Srbije i Albanije važan korak kako bi se izbegao ovakav scenario.\nVučićeva poseta Tirani je uzvratna, albanski premijer Edi Rama posetio je Beograd u novembru, kao prvi albanski premijer za 68 godina koji je došao u Srbiju, a ta poseta nije prošla bez skandala, navodi list.\nDnevnik podseća na situaciju sa dronom, kao i na izjave Rame na konferenciji za novinare u Beogradu o tome da i Srbija treba da prizna realnost da je Kosovo nezavisno, a potom i da će se Kosovo i Albanija ujediniti, na šta je Vučić poručio da obećava da se to neće dogoditi.\nIpak, obojica lidera su uoči Vučićeve posete potvrdili spremnost za normalizaciju odnosa, a na to Srbiju i Albaniju podstiče i Zapad.\nObe zemlje su kandidati za članstvo u EU, a Vučić je nedavno izneo uverenje da „sa tog puta nema povratka“.\n„Komersant“ podseća da će Vučić samo nekoliko dana po povratku iz Tirane otići u petodnevnu posetu Sjedinjenim Američkim Državama, gde ga očekuju razgovori sa američkim potpredsednikom Džozefom Bajdenom i neizbežno pitanje da li su on i Rama postigli dogovor.\nPrema „Komersantu“, od odgovora na to pitanje umnogome će zavisiti obećane američke investicije i politička podrška.\n4 Maj 2015, 16:15\nList navodi da će Vučić u Tirani posebnu pažnju posvetiti infrastrukturnim projektima, a da je ključno političko pitanje u odnosima dve zemlje odnos prema Kosovu.\nPo tom pitanju postoje suštinske razlike između dve zemlje, a Beograd insistira na tome da nikada neće priznati nezavisnost Kosova, ali beogradsko rukovodstvo shvata da bez normalizacije odnosa sa Prištinom neće biti daljeg puta Beograda ka EU.\nZbog toga Beograd zauzima sve fleksibilniju poziciju i aktivno sarađuje sa kosovskim vlastima pod nadzorom Brisela.\nList takođe ukazuje da je Vučić nedavno najavio da će doći do promena u Ustavu Srbije s ciljem da se smanji broj poslanika, ali da su mnogi beogradski analitičari i političari uvereni da to pruža mogućnost da se iz preambule Ustava izbriše da je Kosovo sastavni deo Srbije.\n„I tada će biti otvoren put za punu normalizaciju srpsko-albanskih odnosa, a ujedno i za samu Srbiju — put u EU“, zaključuje list.


Lacoste otvorio radnju u TC Ušće – Gloria\nAleksandar Radojičić, Bojan Perić, Marina Kotevski, Snežana Dakić, Danijela Buzurović, Nenad Radujević, Ivon Jafali, samo su neke od zvanica koje su došle da čuju i vide zanimljivu priču “Krokodila“.\nA njegova priča ne bi stigla do Srbije da nije kompanije N Sport koja je generalni distributer Lacoste brenda za Srbiju.\n–Stajling predstavlja odraz nečije ličnosti i načina života i iz tog razloga N Sport pruža otpor konvencionalnosti i skreće pažnju na različitost i jedinstvenost svake osobe. Sport, lajfstajl, elegancija, moda i urbani duh su parametri kojima se kompanija vodi pri odabiru ponude za kupca, a Lacoste je oličenje svega toga. N Sport i Lacoste su mesto gde se individualnost, kvalitet, modni trendovi i udobnost stavljaju na prvo mesto – rekao je gospodin Dalibor Šarić, generalni menadžer kompanije N Sport.\nIza brenda Lacoste stoji jedan od čuvenih Francuskih tenisera, Rene Lacoste, za koga se smatra da je rodonačelnik stila poznatog kao – sportska elegancija. Odeću je stvarao iz sopstevene potrebe, da bi dobio veću slobodu kretanja i više udobnosti tokom svojih mečeva. Tako je rođena zvezda – lagana, vazdušasta, bela majica sa kratkim rukavima i rebrastim okovratnikom – čuvena Lacoste polo majica!\nGodine 1933. Rene Lacoste je zajedno sa Andreom Žilijerom, vlasnikom i predsednikom tadašnje najveće trikotažne kompanije, osnovao firmu La Societe Chemise Lacoste, koja je proizvela do tada neviđene polo majice, koje je na teniskim terenima nosio sam Lacoste. Lacoste je bio poznat i po nadimku “Korkodil“ koji je dobio kao rezultat opklade u kojoj mu je predsednik Francuskog teniskog saveza obećao torbu od krokodilske kože ukoliko pobedi u meču koji je bio jako važan za njihov tim. Pobedio je, a američka štampa mu je dodelila nadimak “The Crocodile“ koji je ubrzo prihvatila i publika.\nKvalitet je uvek bio primarni fokus brenda Lacoste. Izabran je najjači i najkvalitetniji pamuk sa dugim vlaknima koja omogućuju minimalno tretiranje. Upravo to su karaktristikekoje Lacoste polo majici daju izuzetnu udobnost i mekoću. Da bi se dobila dosledno bezprekorna struktura, svaka majica je napravljena od jedne serije pamuka koji se plete u čuvenom Lacoste “petit pique” tkanju. “Petit pique” je vrsta tkanja koje podseća na mrežu i ima strukturu saća kaja omogućava pravi komfor i nudi prozračnost i osećaj blagostanja prilikom nošenja.


Nezadovoljstvo načinom provođenja revizije invalidnina | Republika Srpska\nNaslovna Vijesti Nezadovoljstvo načinom provođenja revizije invalidnina\nNezadovoljstvo načinom provođenja revizije invalidnina\nPredsjedništvo Boračke organizacije regije Zvornik na današnjem sastanku u Srebrenici izrazilo je nezadovoljstvo dosadašnjim načinom revizije invalidnina boračkih kategorija, ocijenivši da se revizija mora vršiti na osnovu sagledavanja okolnosti ranjavanja i pogibija. „Borci i ratni vojni invalidi nisu za ovakvu reviziju i ona se mora zaustaviti i preispitati. Smanjuju se invalidnine istinskim borcima“, rekao je predsjednik Boračke organizacije regije Zvornik Dragan Milošević i dodao da invalidnine i dalje primaju oni koji su ih na sumnjiv ili nezakonit način dobili.\nMilošević je dodao da predstavnici boračke populacije smatraju da invalidi invalidnine treba da dobijaju za egzisteniju njihovih porodica, a ne za lijekove, te istakao da borci traže da liječenje invalida i porodica poginulih bude besplatno i da se to zakonom reguliše.\nOn je naglasio da su učesnici današnjeg sastanka zatražili da se poštuje zakonska odredba po kojoj prioritet u zapošljavanju u javnim ustanovama imaju ratni vojni invalidi, članovi porodica poginulih i demobilisani borci ako ispunjavaju uslove kao i drugi kandidati za određena radna mjesta, što se do sada, kako kaže, u većini slučajeva nije poštovalo.\nSastanku su prisustvovali nedavno izabrani predsjednik Odbora ratnih vojnih invalida Boračke organizacije Republike Srpske /BORS/ Miko Škorić i predsjednik Odbora porodica poginulih BORS-a Stanislav Jungić, s ciljem sagledavanja stanja i problema koje imaju opštinske boračke organizacije, porodice poginulih, ratni vojni invalidi i bivši borci Vojske RS.\nJungić je ukazao da još nisu stambeno zbrinute sve porodice poginulih i ratni vojni invalidi iz prioritetnih kategorija, što unosi nezadovoljstvo, jer je neprihvatljivo da to pitanje 15 godina od završetka rata nije u potpunosti riješeno.\nŠkorić je ukazao na problem stambenog zbrinjavanja ratnih vojnih invalida i porodica poginulih, ali je dodao da, kako je naveo, nije korektno od manjeg broja invalida da tvrde da će to pitanje riješiti ukoliko dobiju status organizacije od posebnog interesa.\n„Postoji demokratsko pravo da oni traže taj status, ali niko im nije osporavao da se i do sada angažuju da se problemi rješavaju“, rekao je Škorić i pozvao članstvo Boračke organizacije na jedinstvenost i zajednički nastup prema organima vlasti kada je riječ o rješavanju potreba ove populacije.\nGovoreći o reviziji, Škorić je rekao da u tom procesu nisu analizirala sporna rješenja, da su invalidnine smanjivane instinskim invalidima i da se u tom poslu odstupilo od potpisanog protokola o provođenju revizije. On je dodao da se zbog toga revizija mora zaustaviti, moraju se uraditi bolji pravilnici i reviziju obaviti na osnovu novog pravilnika, kojim će okolnosti ranjavanja i pogibije biti osnova za utvrđivanje statusa i invalidnosti.


Haški tribunal: 12. godišnjica od podizanja optužnice protiv Karadžića i Mladića\nDanas se navršava tačno 12 godina od kada je Tribunal u Hagu podigao optužnice protiv bivšeg predsednika Republike Srpske Radovana Karadžića i bivšeg komandanta Vojske Republike Srpske generala Ratka Mladića, koji su i dalje u bekstvu.\nPrvu optužnicu protiv njih Tribunal u Hagu podigao je 25. jula 1995. za genocid, ratne zločine i zločine protiv čovečnosti. Četiri meseca kasnije Haški tribunal podigao je drugu optužnicu za zločine u Srebrenici, koja Karadžića i Mladića tereti za genocid i zločine protiv čovečnosti, počinjen pošto je Vojska Republike Srpske zauzela taj grad.\nOptužnice protiv njih razdvojene su 14. oktobra 2002. kada je Tribunal otpečatio izmenjenu i dopunjenu optužnicu protiv Karadžića, koja ga tereti za genocid, saučesništvo u genocidu nad bosanskim Muslimanima i Hrvatima tokom rata u BiH i druge zločine. Pod pritiskom medjunarodne zajednice i na insistiranje tadašnjeg predsednika Srbije Slobodana Miloševića, Karadžić je 30. juna 1996. preneo predsednička ovlašćenja na potpredsednicu Republike Srpske Biljanu Plavšić.\nIstovremeno, Karadžić se povukao i sa mesta predsednika Srpske demokratske stranke i iz javnog života. Poslednji put je vidjen i slikan u Han Pijesku u julu 1996. Uprkos tome, Karadžić se indirektno zadržao u javnosti i naredne godine, da bi nakon upozorenja SAD i medjunarodnih posrednika da mora biti "nevidljiv" u Republici Srpskoj, počeo period njegovog skrivanja. U medjuvremenu je za njim raspisana medjunarodna poternica. U cilju pronalaženja i hapšenja Radovana Karadžića, Sfor je u RS izveo više opsežnih akcija na više lokacija na kojima se, kako se veruje, krije Karadžić. Do njegove predaje nije doveo ni apel koji je putem AP televizije svom suprugu uputila Ljiljane-Zelen Karadžić u julu 2005, pozivajući ga da se preda Haškom tribunalu. Zbog nesaradnje RS s Haškim tribunalom i neizručenja optuženih za ratne zločine, bivši visoki predstavnik za BiH Pedi Ešdaun smenio je u junu 2004. predsednika parlamenta Dragana Kalinića i ministra unutrašnjih poslova Zorana Djerića i još oko 60 osoba sa dužnosti bu RS i SDS. Iz istih razloga zabranjeno je finansiranje SDS iz državnog budžeta.\nPrema anketama koje se povremeno sprovode u RS, za većinu gradjana tog entiteta Radovan Karadžić je heroj, a ne ratni zločinac. Nakon potpisivanja Dejtonskog sporazuma 1995. Ratko Mladić je ukazom bivše predsednice RS Biljane Plavšić u oktobru 1996. smenjen sa dužnosti komandanta VRS, a potom penzionisan. Prema pisanju medija, Mladić je po prestanku aktivne vojne službe živeo u Beogradu. Poslednji intervju Mladić je dao agenciji Rojters 16. aprila 1999. da bi odgovorio na optužbe tadašnjeg britanskog ministra odbrane Džordža Robertsona da je umešan u rat na Kosovu.\nZbog nepovoljnog izveštaja Karle del Ponte o saradnji Beograda sa tim sudom, 3. maja prošle godine bili su prekinuti pregovori EU sa Srbijom i Crnom Gorom o Sporazumu o stabilizaciji i pridruživanju. Prema izjavi predsednika Nacionalnog saveta za saradnju Srbije sa sudom u Hagu Rasima Ljajića medijima u Beogradu, Mladić je do 2005.najvećim delom bio u Srbiji.\nVlasti u Srbiji tvrde da im nije poznato gde se Mladić nalazi i da je pitanje njegovog hapšenja tehničko, a ne političko pitanje. U cilju hapšenja haških begunaca Vlada Srbije je početkom 2006. izradila Akcioni plan, a nekoliko meseci kasnije uhapšeno je više osumnjičenih za skrivanje Ratka Mladića.\nKarla Del Ponte: Sramna godišnjica\nGlavni tužilac haškog Tribunala Karla Del Ponte pozvala je danas Srbiju, BiH i Crnu Goru da učine sve što mogu da pronadju i uhapse Ratka Mladića i Radovana Karadžića koji su pre 12 godina optuženi za genocid u Srebrenici. U izjavi koji je novinarima u Hagu pročitala njena predstavnica Olga Kavran, Del Ponte je podsetila da se danas navršilo 12 godina od kada je Haški tribunal optužio Mladić i Karadžić za genocid u Srebrenici i zločine protiv čovečnosti tokom rata u BiH, "najteže zločine u Evropi posle Drugog svetskog rata".\n"Zbog toga, na ovu sumornu godišnjicu, želim da iskoristim priliku i ponovo pozovem Srbiju, BiH, a naročito njen entitet Republiku Srpsku, i Crnu Goru da učine sve što mogu da pronadju i uhapse Ratka Mladića, Radovana Karadžića i preostale begunce", naglasila je Del Ponte.\nOna je apelovala na medjunarodnu zajednicu, odnosno "sve države koje veruju u važnost medjunarodne pravde i vladavine zakona, da produže i povećaju svoju ključnu podršku" radu i naporima Tribunala da pravdi privede sve optužene za ratne zločine u bivšoj Jugoslaviji.\n"Bez te podrške, oni će ostati nekažnjeni", upozorila je Del Ponte.\nČinjenicu da su Mladić i Karadžić na slobodi 12 godina pošto su optuženi, glavni tužilac je nazvala "trajnom senkom na radu Tribunala, ali, takodje, i na medjunarodnoj zajednici u celini".\n"To što su dvojica najozloglašenijih optuženika za ratne zločine još u mogućnosti da izbegavaju pravdu je jednostavno neprihvatljivo", podvukla je Del Ponte, zaključujući da Tribunal i cela medjunarodna zajednica privodjenje pravdi Mladića i Karadžića duguju "hiljadama i hiljadama onih koji su nestali u njihovim rukama i rukama njihovih podredjenih".


Tači: Moguć sporazum s Beogradom ove godine - povezane vesti - Naslovi.net\nPredsednik privremenih kosovskih institucija Hašim Tači izjavio je da je sporazum s Beogradom moguć ove godine, ali da nema planova za ukidanje tarifa na robu iz Srbije, koje su i dovele do obustave dijaloga. On je za britanski "Gardijan" rekao da je… »\nPredsednik privremenih kosovskih institucija Hašim Tači izjavio je da je sporazum s Beogradom moguć ove godine, ali da nema planova za ukidanje tarifa na robu iz Srbije koje su i dovele do obustave dijaloga. On je za britanski Gardijan rekao da je… »\nKosovski predsednik Hašim Tači rekao je za Gardijan da je sporazum s Beogradom moguć ove godine, ali da nema planova za ukidanje tarifa na robu iz Srbije koje su i dovele do obustave dijaloga. Hašim Tači je za britanski Gardijan rekao da je sporazum… »\nLONDON – Predsednik privremenih kosovskih institucija Hašim Tači izjavio je da je sporazum s Beogradom moguć ove godine, ali da nema planova za ukidanje tarifa na robu iz Srbije koje su i dovele do obustave dijaloga. On je za britanski Gardijan rekao… »\nPredsednik privremenih kosovskih institucija za britanski Gardijan rekao da je sporazum o normalizaciji odnosa Prištine i Beograda i dalje moguć. Predsednik privremenih kosovskih institucija Hašim Tači izjavio je da je sporazum s Beogradom moguć ove… »\nLONDON: Predsednik privremenih kosovskih institucija Hašim Tači izjavio je da je sporazum s Beogradom moguć ove godine, ali da nema planova za ukidanje tarifa na robu iz Srbije koje su i dovele do obustave dijaloga. On je za britanski Gardijan rekao da… »\nLONDON - Predsednik privremenih kosovskih institucija Hašim Tači izjavio je da je sporazum s Beogradom moguć ove godine, ali da nema planova za ukidanje tarifa na robu iz Srbije koje su i dovele do obustave dijaloga. On je za britanski Gardijan rekao… »


Foto: Vladimir Živojinović, Milan Ilic, Shutterstock / RAS Srbija\nZbog toga je i veliko interesovanje da se uđe u krug ove privilegovane grupe, koja za sada broji 236 članova. Treba da se zna da i u njihovim redovima postojI “platni razred”, odnosno da nisu svi u mogučnosti da mesečno zarade više desetina hiljada evra, ali ni oni koji nisu u tom prvom ešalonu, ne žale se jer im se primanja kreću u rasponu od 5.000 do 10.000 evra.\nNjihove zarade zavise od broja predmeta i visine naplaćenog duga, međutim do tačnih podataka o prihodima svakog od njih nije moguće doći jer obavezu dostavljanja finansijskih izveštaja APR imaju samo oni izvršitelji koji su registrovani kao privredna društva. Ostali, koji su većina, registrovani su kao preduzetnici, pa su oslobođeni te obaveze.\nIz tih podataka APR, kojim je obuhvaćena trećina izvršitelja, vidi se da je u periodu od 2015. do 2019. njihovi ukupni prihodi su bili nešto veći od 5 milijardi dinara. Upravo na osnovu tih podataka utvrđeno da neki izvršitelji na mesečnom nivou zarade 30.000, 40.000, pa čak i 70.000 evra.\nZa stručnjake je to neprimerena zarada jer se nje dolazi unovčavanjem muka dužnika.\n- Samo na jednom sudskom predmetu vrednijem od 12 miliona dinara javni izvršitelj, prema tarifi, zaradi više od 4.000 evra. Pošto u Srbiji ima samo 236 izvršitelja, a predmeta više miliona, jasno je da svaki od njih može da zaradi i do 10.000 evra mesečno. Izvesno je da iako su smanjene dažbine od prošle godine, njihove zarade biće još veće jer oko milion ljudi u Srbiji u bliskoj budućnosti može da očekuje da im javni izvršitelji dođu na vrata zbog novih dugovanja. Najveći broj predmeta su upravo neplaćeni računi za komunalne usluge, koji se vezuju za ljude sa niskim primanjima - objašnjavaju stručnjaci iz brojnih nevladinih organizacija.\nIz “Efektive” upozoravaju da sve što stigne od izvršitelja treba da se proveri jer postoje primeri gde neki od njih umesto u interesu stranaka, zastupaju svoje i ostvaruju ličnu dobit prekoračenjem ovlašćenja koja su im data.\n- Troškovi izvršnog postupka često višestruko prevazilaze osnovni dug, pa se postavlja pitanje opravdanosti tako visokih izvršiteljskih tarifa. Na primer, za neplaćenu struju u iznosu od 8.000 dinara, dužniku je ispostavljen račun od 34.000 dinara, od čega su 22.000 troškovi za izvršitelja - navode u Efektivi.\nKomora: Za sve postoji tarifa\nIz Komore javnih izvršitelja ne mogu da govore o prihodima svojih članova jer te podatke nemaju ali kažu za “Blic” da je visina i način određivanja naknade za rad i stvarne troškove u izvršnom postupku i postupku obezbeđenja, utvrđena javnoizvršiteljskom tarifom, koju donosi ministar pravde.\n- Troškovi u konkretnom izvršnom postupku, navode se i obrazlažu u odlukama javnog izvršitelja i ako izvršni dužnik ima primedbe na njih može i u javnoizvršiteljskoj kancelariji sam proveriti činjenice. Što se tiče broja predmeta na osnovu izveštaja o godišnjem poslovanju, Кomora ima uvid u broj predmeta na osnovu izveštaja o godišnjem poslovanju - kažu u Komori.\nMILION STARIH PREDMETA PREBACUJE SE IZVRŠITELJIMA Oni koji su dugovali hiljadu dinara sada će morati da plate i 10 puta više\nDodaju i da se određeni broj predmeta dodeljuje ravnomerno.\n- Reč je o komunalnim i predmetima u kojima je izvršni dužnik direktni i indirektni korisnik budžetskih sredstava, a u kojima Кomora azbučnim redom, postupajući po zahtevu izvršnih poverilaca, određuje javne izvršitelje kojima će se podneti predlog za izvršenje. Kada su u pitanju stari sudski predmeti, u kojima se po poslednjim izmenama Zakona o izvršenju i obezbeđenju, izvršenje nastavlja pred javnim izvršiteljem, sud predmete dostavlja izvršitelju čije se sedište nalazi na području suda koji je doneo rešenje o izvršenju, redosledom po imeniku - kažu u Komori.


Jovanović uoči finala SIM u Sarajevu: Sve za dečije osmehe - Radio televizija Pančevo\nJovanović uoči finala SIM u Sarajevu: Sve za dečije osmehe\n18. oktobra 2020. 18. oktobra 2020. 0170\nSvi mi koji radimo u Sportskim igrama mladih Srbije borimo se za dečije osmehe i ponosni smo što će na međunarodnom finalu u Sarajevu učestvovati mališani iz 20 naših gradova, kaže predsednica SIM Srbije Ivana Jovanović.\n“Sedma sezona Dunav osiguranje Sportskih igara mladih u Srbiji završena je vrlo uspešno, pridržavali smo se svih mera i probali smo decu da naučimo da je važno da pre svega vodimo računa o svom zdravlju, a onda i o zdravlju svih ostalih. Ova sezona bila je duga i teška, potpuno različita u odnosu na sve prethodne, ali pođednako lepa jer su naša deca i ove godine ponela lepe utiske, kako sa takmičenja, tako i sa svih ostalih manifestacija”, rekla je Jovanović u intervjuu Tanjugu.\nOve godine u Srbiji na takmičenjima Sportskih igara mladih učestvovalo je više od 72.000 mališana, u 27 gradova, od Surdulice do Kikinde, kaže predsednica SIM Srbije.\n“Ponosni smo na svu našu decu jer su pokazali da i u ovim uslovima mogu da se druže, takmiče i pre svega igraju, jer kako mi volimo da kažemo: “Igre su zakon”, ističe Jovanović.\nSportske igre mladih sada se sele u Sarajevo, a razlog što će se prvi put finale održati u tom gradu jeste jubilej domaćina, s obzirom da Igre u BiH slave 10. rođendan.\nZavršnica će se održati na Ilidži, po ugledu na “balon” završnicu NBA lige u Diznilendu, u Orlandu.\n“Sigurni smo da ćemo zajedno, i u ovako teškim epidemiološkim uslovima, uz velike mere predostrožnosti uspeti da zajedno proslavimo veliki jubilej.\nŽelimo da pošaljemo poruku svim roditeljima i svim učesnicima finala da razloga za brigu nema, mere jesu pooštrene i ponašaćemo se u skladu sa svim epidemiološkim pravilima kako nalažu Krizni štab Republike Srbije, Vlada Srbije, kao i lokalni krizni štab Kantona Sarajevo.\nNaši učesnici biće smešteni u okviru dva hotelska kompelsa na Ilidži i zapravo kada se uradi “ček in” i svi zajedno dođemo u Sarajevo, više izlaska iz kompleksa nema. Čak su i sportske dvorane i sve ostalo od sportskog sadržaja sastavni deo ovih kompleksa i sigurna sam da ćemo uspeti na najbolji način da organizujmo ovo veliko finale”, objašnjava Jovanović.\nNa pitanje kako vidi Igre u Srbiji u naredne tri godine, Jovanović kaže da je to teško predvideti, ali da je evidentno da su Sportske Igre mladih postale brend.\n“Ponosni smo jer su deca zavolela igre, ali smo isto tako i ponosni na podršku koju imamo, pre svega od predsednika Aleksandra Vučića, zatim Vlade Srbije, koja je visoki pokrovitelj Igara, svih naših sponzora, pre svega kompaniju Dunav osiguranje, koja je naš generalni sponzor, evo već drugu sezonu. Ako sve bude išlo ovim tempom kao i do sada, mislim da za igre ne postoji granica”.\n“Svima nama koji radimo Igre je svako dete bitno, mi se borimo za svaki novi dečiji osmeh, u svakom gradu.I naša pobeda je što će ove godine na međunarodnom finalu u Sarajevu učestvovati više od 250 dece, iz 20 mesta u Srbiji, naši mali SIM šampioni. Ako gledamo brojke, deca iz 48 mesta bila su učesnici državnog finala, a učestvovalo je 1.970 učecnika. To su veoma ozbiljne cifre i mi kao najveća amaterska manifestacija sporta u ovom delu Evrope, ali i šire imamo motiv da svake godine za decu napravimo nešto bolje i više, jer ovde su “Deca zakon” i “Igre su zakon”, zaključila je Ivana Jovanović.\nPredsednik Vučić: Poštujte preporuke države, moramo da pobedimo\nBROJ ZARAŽENIH PREŠAO 10.000, PREMINULE JOŠ 4 OSOBE! Najnoviji podaci o koronavirusu u Srbiji\nMica Milakov 9. maja 2020. 9. maja 2020.


Ostavili policiju RS - Kozarac.ba\nVlada RS uputila je juče novi prijedlog reforme policijskih struktura u kojem je navedeno da se prihvata reforma u skladu sa tri osnovna principa Evropske unije, a u okviru ustava BiH, RS i FBiH.\nPrema tom prijedlogu, nadležnosti za zakone i pitanja budžeta, koja se tiču policije, moraju biti utvrđena na državnom nivou, da nema političkog uplitanja u operativni rad policije i da funkcionalna lokalna policijska područja moraju biti utvrđena na temelju tehničkih i funkcionalnih kriterijuma relevantnih za rad policije.\nU prijedlogu Vlade RS je navedeno da bi se evropski principi pretočili u praksu tako što bi u “sklopu sistema bezbjednosti BiH i organizacione strukture tog sistema, Ministarstvo i policija RS predstavljali jedan od njenih podsistema, uzimajući u obzir nadležnost okružnih tužilaštava i područja koja pokrivaju okružni sudovi”.\nTakođe bi zakonom o policijskim strukturama na nivou BiH bile definisane institucije, tijela, nadležnosti i koordinacija policijskih struktura koje bi obezbijedile njenu punu efikasnost.\n“Ministarstvo bezbjednosti BiH imaće nadležnost za počinjena krivična djela iz nadležnosti Tužilaštva i Suda BiH i ima ovlaštenja za preduzimanje odgovarajućih radnji na cijelom području BiH, u skladu sa odlukama i naredbama Tužilaštva i Suda BiH”, navedeno je u prijedlogu.\n“Jedan od kriterijuma za formiranje funkcionalnih lokalnih policijskih područja treba da bude i nadležnost okružnih tužilaštava i područja koja pokrivaju okružni sudovi”, navedeno je u prijedlogu.\nPeriod sprovođenja reformi policijskih struktura je pet godina, počevši od 2006. godine i to racionalizacijom broja policajaca i ostalih zaposlenih lica.\nU saopštenju Vlade RS navedeno je da je ovaj prijedlog juče prezentovan predstavnicima najvećih političkih partija u RS i da je dostavljen visokom predstavniku Pediju Ešdaunu, članovima Savjeta za implementaciju mira u BiH, komesaru za proširenje EU Oliju Renu, visokom predstavniku EU za spoljnu i bezbjednosnu politiku Havijeru Solani.\n“Vjerujemo da smo predloženim rješenjima doprinijeli rješavanju i posljednjeg uslova za otpočinjanje pregovora o Sporazumu o stabilizaciji i pridruživanju Evropskoj uniji. Ukoliko se slažete sa ovakvim pristupom rješavanju pitanja reforme policijskih struktura, nadamo se vašem ličnom angažmanu da predloženi dokument dobije potrebnu podršku i međunarodne zajednice i Narodne skupštine RS”, naveo je premijer RS Pero Bukejlović u pismu predstavnicima međunarodne zajednice.\nPremijer Bukejlović razgovarao je juče sa predstavnicima SDS-a i PDP-a o reformi policije u BiH kako bi se pronašlo rješenje koje će zadovoljiti evropske principe i sve konstitutivne narode u BiH.\nIako je Bukejlović na sastanak pozvao lidere SDS-a, SNSD-a i PDP-a na sastanku su se pojavili Mladen Bosić, zamjenik predsjednika SDS-a, i Goran Milojević, potpredsjednik PDP-a, dok se nisu pojavili predstavnici SNSD-a.\nMladen Bosić je nakon sastanka izjavio da “ponuđeni principi ne zadiru u ustavni poredak RS”.\nGoran Milojević je kazao da su za PDP prihvatljivi evropski principi i da se može postići rješnje, a da se ne naruše institucije RS. On je rekao da će PDP na sjednici Glavnog odbora u nedjelju u Banjoj Luci razmotriti novi koncept o reformi policije koji je Vlada RS predložila i zauzeti stav o tom.\nPredsjednik SP RS Petar čokić rekao je da RS treba što prije da potvrdi svoju privrženost ispunjenju sva tri evropska principa o reformi policije.\n“RS treba da se izjasni da podržava evropske principe. Takvo izjašnjavanje moglo bi biti u funkciji izlaza iz trenutne situacije i BiH bi već narednih dana mogla da dobije saglasnost Evropske komisije za otpočinjanje pregovora o stabilizaciji i pridruživanju”, rekao je čokić.\n“OHR je dobio novi prijedlog Vlade RS o reformi policije i on će biti razmatran”, izjavio je sinoć portparol OHR-a Oleg Milišić.\n“Vlada RS nije ponudila ništa novo”, izjavio je sinoć “Nezavisnim” funkcioner međunarodne zajednice u BiH.\n“Vlada RS nije prihvatila tri principa Evrpske komisije i sadašnji prijedlog uopšte se ne razlikuje od prijedloga Vlade RS tokom posljednje godine. Jednostavno principi koje nudi Vlada RS nisu isti kao tri principa koje traži Evropska komisija”, rekao je sagovornik “Nezavisnih”.\nMinistari inostranih poslova Evropske unije već na sastanku koji je zakazan za ponedjeljak u Luksemburgu daće jasan signal članicama Savjeta za implementaciju mira u BiH da se na dnevni red stavi pitanje smisla daljeg postojanja RS u ovom obliku. Sastanak Savjeta za implementaciju mira zakazan je za 7. oktobar.\nDan ranije na sastanku lidera političkih partija iz RS sa velikodostojnicima SPC u manastiru Liplje kod Teslića ništa nije dogovoreno.\nKako “Nezavisne” saznaju od učesnika razgovora, na sastanku nije postignut nikakav dogovor, a od svih predstavnika političkih stranaka traženo je da daju podršku politici SDS-a što se nije dogodilo.\nIsti izvor tvrdi da je na sastanku svako od prisutnih učesnika razgovora samo iznio još jednom svoje mišljenje i svoje stavove na koji način je moguće izvršiti reformu policijskih struktura u BiH.\nOn je još kazao da se trojica vladika SPC nisu bavili konkretnim rješenjem problema u kojem se nalazi RS i uglavnom su se žalili na loš položaj Crkve unutar društva.


Predstavnik OEBS-a za slobodu medija Arlem Dezir osudio je u utorak pretnje upućene televiziji N1 i njenim novinarima i rekao da vlasti moraju jasno i nedvosmisleno osuditi nasilje nad novinarima, kao i to da javne ličnosti ne smeju kreirati "neprijateljsko okruženje za novinare".\nKako su naveli iz OEBS-a, zamenik vladajuće Srpske napredne stranke (SNS) optužio je na društvenim mrežama novinare ove medijske kuće da priznaju nezavisnost Kosova što je izazvalo talas uvredljivih i diskriminatornih izjava na društvenim mrežama označavajući N1 i njene novinare kao "izdajnike" i "anti-Srbe".\nOEBS je naveo da je zatim televizija N1 primila pismo nepoznatog pošiljaoca sa pretnjama novinarima i njihovim porodicama, kao i to da će biti "razneta" zgrada te televizije.\n"Javne ličnosti ne smeju kreirati neprijateljsko okruženje za novinare, pošto to može voditi ka ozbiljnim pristicima i pretnjama", navodi se u pismenoj izjavi Dezira.\nDezir je pozvao srpske vlasti da otkriju i kazne odgovorne i osiguraju da novinari obavljaju svoje profesionalne aktivnosti bez zastrašivanja i pretnji.\nOn je naglasio da tačke 3. i 7. nedavne Odluke o bezbednosti novinara usvojene u decembru prošle godine na Ministarskom savetu OEBS-a u Milanu pozivaju sve države članice da "javno i nedvosmisleno osude sve napade i nasilje nad novinarima" i "pozivaju političke lidere, javne zvaničnike i/ili vlasti da se uzdrže od zastrašivanja ili pretnji".\nI inicijativa Ne davimo Beograd najoštrije je danas osudila pretnje koje su upućene novinarima i zaposlenima televizije N1, uz napomenu da ovo nije izolovani slučaj već deo mehanizma za gušenje kritike i ostvarivanje pritisaka na neistomišljenike, koje sprovodi vlast prema redakcijama koje rade odgovorno i profesionalno.\n"Ovaj dobro osmišljeni sistem funkcioniše tako što prvo političari crtaju mete na čelima nepodobnih gradjana ili novinara, tako što ih nazivaju izdajnicima ili rušiteljima države, u vašem slučaju CIA plaćenicima. U režimskim medijima ove opasne diskvalifikacije se prenose do šire javnosti i na taj način stvara atmosfera linča, koja se materijalizuje dalje na društvenim mrežama", navela je Inicijativa.\nPrethodno su i novinarska udruženja osudila pretnje upućene televiziji N1.


Crna Gora:Smanjenje plata samo u slučaju pogoršanja sitaucije RSEStranice po jezicima\nCrna Gora:Smanjenje plata samo u slučaju pogoršanja sitaucije Printajte\nPlate državnoj upravi i penzijeu Crnoj Gori biće u ovoj godini isplaćivane redovno, a u slučaju da dođe do ekstremnog pogoršanja ekonomskih prilika odlučili bi se za smanjenje primanja, a ne za neredovno izmirivanje, saopštili su iz Ministarstva finansija.\nPomoćnik ministra finansija Nemanja Pavličić kazao je Pobjedi da će rebalans bužeta omogućiti redovnu isplatu plata i penzija.\n»U slučaju da dođe do pogoršanja priliva, bili bi smo bliži varijanti za smanjenje plata i penzija kako bi se nastavilo sa redovnom isplatom«, rekao je Pavličić.\nIz Ministarstva finansija su kazali da ni posljednje plate državnim činovnicima nijesu kasnile.\n»Za rebalans smo se odlučili zato što su prepoznate neke negativne tendencije, odnosno oslabljene ekonomske aktivnosti zbog čega je opao priliv u budžetu«, naveli su u Ministarstvu.\nIz Fonda penzijskog i invalidskog staranja (PIO) su kazali da se redovnost penzija očekuje i u narednim mjesecima bez obzira na rebalans budžeta.\n»Uz sve teškoće koje prate privredu i ekonomiju, Vlada je istrajna u politici da se penzije redovno servisiraju«, rekao je direktor Fonda PIO, Dušan Perović.\nPrema njegovim riječima pri rebalansu državnog budžeta pozicija za penzije se neće mijenjati.


Koalicija za zaštitu rijeka BiH: Zajedničko obilježavanje Svjetskog dana rijeka\nKoalicija za zaštitu rijeka BiH poziva stanovništvo da danas zajedno obilježe Svjetski dan rijeka, na Trgu Oslobođenja u Sarajevu s početkom u 12 sati.\nU okviru kampanje ‘Suha korita rijeka BiH’, Koalicija je u augustu organizirala akciju prikupljanja fotografija iz cijele BiH koje prikazuju suha korita rijeka na kojima se nalaze izgrađeni vodozahvati hidroelektrana.\n”To javno okupljanje naš je odgovor vlastima na njihovo višegodišnje oglušivanje po pitanju regulacije ekološki prihvatljivog protoka. Na fotografijama suhih korita naših rijeka, na kojima su izgrađeni vodozahvati, jasno se vide tragične posljedice koje male hidroelektrane ostavljaju iza sebe. Mi, građani ove države, moramo tome stati na kraj”, poručuje Miloš Orlić, koordinator Koalicije za zaštitu rijeka BiH.\nOkupljanje u Sarajevu dio je kampanje ‘Čuvari rijeka’, koja se implementira kroz Eko BiH projekt koji finansira Evropska unija i sufinansira Ministarstvo vanjskih poslova Češke Republike kroz program Transition.


RTS :: Jerusalim, u sukobima sa policijom ubijena tri Palestinca\nSvet Jerusalim, u sukobima sa policijom ubijena tri Palestinca\npetak, 21. jul 2017, 13:40 -> 18:13\nMinistarstvo zdravlja Palestine saopštilo je da su do sada u sukobima sa izraelskom policijom, zbog bezbednosnih mera uvedenih na Hramovnoj gori, poginula tri Palestinca. Sukobi i dalje traju, navodi AP.\nNavodi se da je policija bacala šok-bombe kako bi rasterala demonstrante okupljene u kvartu Ras el Amud u istočnom delu grada, a kamera je zabeležila scenu kada policijac šutira čoveka koji kleči na prostirci.\nIzraelska policija tvrdi da su Palestinci bacali kamenje na nju nakon što se na stotine njih okupilo na molitvi.\nJedan od muslimanskih imama Muhamed Husein, koji je predvodio vernike u protestu na ulicama, poručio je uoči izbijanja sukoba okupljenim muslimanskim vernicima da će ovo biti dugo testiranje volje.\nPalestinski predsednik Mahmud Abas zatražio je od SAD da hitno intervenišu i prisile Izrael da ukloni metalne detektore na ulazu u Hramovnu goru u Jerusalimu, izjavio je palestinski zvaničnik Nabil Abu Rdeneh.\nAbas je o rastućim tenzijama u Jerusalimu razgovarao telefonom sa Džaredom Kušnerom, zetom i savetnikom američkog predsednika Donalda Trampa, preneo je AP.\nRdeneh je rekao da je Abas preneo Kušneru da je sitaucija izuzetno opasna i da bi mogla da se otrgne kontroli.\nIzraelska policija je saopštila da će detektori za metal ostati na ulazu u Hramovnu goru u Jerusalimu, ali i navela da bi policajci mogli da kontrolišu nasumično.\nIzraelska policija je uhapsila uoči protesta Palestinaca najmanje deset istaknutih palestinskih aktivista u Jerusalimu, uključujući Hatema Abdela Kadera, lidera pokreta Fatah Mahmuda Abasa, saopštili su palestinski izvori.\nU saopštenju izraelske policije navedeno je da je ženama dozvoljen ulazak bez obzira na godine.\nPalestinci su se sinoć sukobili sa izraelskim bezbednosnim snagama u blizini spornog jerusalimskog svetilišta, Hramovne gore, kada su se vernici sakupili zbog molitve.\nCrveni polumesec Palestine saopštio je da je bilo najmanje dvadeset dvoje povređenih, dok je izraelska policija saopštila da nije bilo povređenih policajaca.


Telenor demantuje navode da prodaje podružnicu u Srbiji - Bizlife.rs\n11:23 Beograd, 14/06/2017\nKompanija Telenor ne planira prodaju svojih podružnica u centralnoj i istočnoj Evropi, izjavio je prvi čovek Telenora Sigve Breke za Rojters (Reuters).\n“Veoma smo zadovoljni svojim portfoliom u centralnoj i istočnoj Evropi…trenutno ne planiramo ništa da menjamo”, rekao je Breke za Rojters. Telenor u regionu centralne i istočne Evrope posluje u Mađarskoj, Srbiji, Crnoj Gori i Bugarskoj.\nKako su pisali pojedini mediji pre nekoliko dana, “KKR grupa”, koja je u Srbiji vlasnik SBB-a i na čijem je čelu general Dejvid Petreus, bivši direktor CIA, nezvanično tajno pregovara o kupovini Telenora. Posao vredan više od 1,5 milijardi evra navodno se obavlja preko kompanije SBB, kablovskog operatera u Srbiji, koji je u vlasništvu “KKR grupe”.


Istoričari i sociolozi žele u IT stručnjake\n01.06.2019 13:30 | Milijana Latinović\nBANjALUKA - Prekvalifikacija visokoobrazovanih u Republici Srpskoj koji žele da postanu stručnjaci za informacione tehnologije počeće 10. juna, a znanja iz oblasti programiranja i poslovno-komunikacijskih vještina, između ostalih, žele da savladaju istoričari i sociolozi.\n- Kandidati su maksimalno mogli da osvoje 100 bodova, a najveći postignut rezultat bio je 93,12. Sabiranjem bodova dobili smo rang-listu od 100 najboljih koji bi u idućih pet i po mjeseci trebalo da prođu proces prekvalifikacije - rekao je Gverić.\n- Među kandidatima ima dosta profesora srpskog jezika i istorije, sociologa, psihologa, jedan stomatolog, novinar i mnogo drugih - rekao je Gverić. Naglasio je da će kandidati biti podijeljeni u grupe.\n- Planirano je da 240 sati izučavaju teoriju, zatim 12 sati bi trebalo biti posvećeno izučavanju soft vještina, odnosno projektnog menadžmenta i timskog rada, a potom u saradnji s IT kompanijama, koje su nam partneri, odlaze na 160 sati učenja i rada na konkretnim zadacima - pojasnio je Gverić i dodao da bi obuka trebalo da bude završena u novembru, a promocija i dodjela sertifikata polaznicima planirana je u decembru.\nZa projekat IT prekvalifikacija u Srpskoj planirano je pola miliona maraka. Ranije je istaknuto da će 300.000 KM obezbijediti Ministarstvo za naučnotehnološki razvoj, visoko obrazovanje i informaciono društvo, dok će preostalih 200.000 KM izdvojiti republički Zavod za zapošljavanje.


Izrael poziva na energično suočavanja sa iranskim nuklearnim ambicijama\nIzrael je oprezno reagovao na saopštenje Irana da je uspešno obavio obogaćivanje uranijuma i poziva medjuanrodnu zajednicu, posebno SAD, da obavezno preduzmu energične korake u pritisku na Iran da se odrekne nuklearnih ambicija.\nIzrael već izvesno vreme upozorava da nuklearne ambicije Irana predstavljaju veliku opasnost, a saopštenje Teherana od utorka doprinelo je izraelskoj zabrinutosti.\nIranski predsednik Mahmud Ahmadinedžad ponosno je obznanio svetu da je Iran uspešno sproveo obogaćivanje uranijuma -- što predstavlja važnu kariku u proizvodji kako energije na nuklearni pogon tako i nuklearnog oružja. Saopštenje nije iznenadilo Izrael, kaže Juval Štajnic, predsedavajući odbora za inostrana pitanja i odbranu u izraelskom Knesetu:\n“Pre tri četiri meseca sam rekao da pretpostavljam da će Iranci ovog proleća to uraditi i objaviti. Sada bi trebalo svima da postane jasno da će Iranci žurno nastaviti u pravcu proizvodnje nukelarnog oružja ukoliko na tom putu ne bude ozbiljnijih prepreka.”\nIzraelski zvaničnici odbacuju tvrdnjeTeherana da iranski nuklearni program ima isključivo mirnodopske svrhe. Neki su čak i nagovestili da će, ukoliko medjunarodna zajednica ne preduzme oštriji stav prema Iranu, Izrael razmotriti mogućnost unilateralnog oružanog napada na iranska nuklearna postrojenja. Medjutim, načelnik izraelskog generalštaba, general Dan Haluc, protivi se ishitrenim potezima i ukazuje da je Iranu potrebno još dosta vremena da bi razvio nuklearne sposobnosti i da se dosta u medjuvremenu može promeniti. Ugledni izraelski političar Šimon Perez zalaže se za strpljenje i diplomatiju.\nSjedinjene Države već preduzimaju inicijativu o ovom pitanju i Izrael bi trebalo da obuzda svoju retoriku, rekao je Perez izraelskom državnom radiju. Medjutim, za sada medjunarodni diplomatski potezi nisu zaustavili iranske nuklearne planove, dok se u nekim medijskim izveštajima ukazuje da Bušova adminsitracija razmatra i mogućnost vojnog udara na iranska nuklearna postrojenja. Američki zvaničnici, uključujući sekretara za odbranu Donalda Ramsfelda, nazivaju te izveštaje ”pukim nagadjem.“\n“SAD sledi diplomatski kurs. To je odluka našeg predsednika, i to je stav naših evropskih saveznika.”\nMedjutim, izraelski zakonodavac Juval Štajnic sumnja da diplomatija, pa čak i sankcije, mogu da urode plodom.\n“Bliže su svom cilju da ugroze ne samo Bliski istok i Izrael, nego i čitav svet. Proizvode rakete u čijem je dometu Evropa, a sledeća generacija će moći da dosegne i obale Amerike. Ne verujem da će se zbog pritiska toga odreći, ali hajde da se nadamo.”\nZa nuklearne kapacitete Izraela često se kaže da su ”javna tajna“ mada Izrael ne želi ni da potvrdi ni da demantuje da poseduje nukelarno ouržje. Stručnjaci medjutim veruju da u svom arsenalu Izrael ima 100 do 200 nuklearnih bojevih glava. Štajnic smatra da pretnja koju predstavlja Iran nameće potrebu da se uzmu u obzir i druge opcije.\n“Mislim da će Zapad, predvodjen SAD, morati da razmotri upotrebu sile kao prevetnivnu akciju. Nuklearno oružje u rukama fundametalističkih ajatolaha koji su spremni da žrtvuju milione ljudi, predstavlja užasnu pretnju miru u svetu koja mora da bude zaustavljena.”\nMedjutim, dodaje Juval Štajnic, vojna sila možda neće biti potrebna ukoliko Iran shvati da se o njoj ozbiljno razgovara. Opcija oružane sile mogla bi da bude dovoljno veliki štap da Teheran ustukne.


eKapija | CERN u Beogradu - Međunarodna ATLAS radionica od 17. do 20. septembra\nIzvor: eKapija | Nedelja, 15.09.2019.| 17:10\nCERN u Beogradu - Međunarodna ATLAS radionica od 17. do 20. septembra\nCERN (Foto: Dominionart/ shutterstock.com)\nViše od 80 istraživača iz preko 20 zemalja, angažovanih u okviru CERN-ove kolaboracije ATLAS, boraviće ovog septembra u Beogradu gde se održava međunarodna radionica ATLAS Standard Model Workshop. Radionica se održava od 17. do 20. septembra u Svečanoj sali Rektorata Univerziteta Beograda i zatvorenog je tipa. Pored predavanja i diskusija, biće održane i dve praktične sesije u amfiteatru Fizičkog fakulteta.\nOrganizator ovog skupa je Institut za fiziku u Beogradu, a neposrednu organizaciju vodi ATLAS grupa Instituta.\nGlavna tema koja će okupiti ove istraživača je proučavanje eksperimentalnih i teorijskih izazova u merenjima parametara Standardnog modela elementarnih čestica sa podacima do sada prikupljenim u CERN-u. Dosadašnji rezultati upoređivaće se sa poslednjim teorijskim predviđanjima i interpretacijama, a biće diskutovane i originalne ideje za poboljšanje preciznosti merenja kao i nova merenja koja se mogu obaviti, a koja mogu pomoći da se rasvetle mehanizmi interakcija između fundamentalnih čestica od kojih je sazdan Univerzum, navodi se na sajtu Instituta.\nMeđunarodna radionica će svečano biti otvorena u utorak, 17. septembra, u 9 časova u zgradi Rektorata. Tom prilikom učesnike će pozdraviti Vladimir Popović, državni sekretar u Ministarstvu prosvete, nauke i tehnološkog razvoja, Ivanka Popović, rektor Univerziteta u Beogradu, zatim Aleksandar Bogojević, direktor Instituta za fiziku u Beogradu, kao i viši naučni saradnik Nenad Vranješ, nosilac organizacije skupa.\nInstitut za fiziku je član ATLAS kolaboracije duže od 15 godina, a predstojeća radionica je prvi skup ovog ranga koji se organizuje u našoj zemlji od započinjanja njenog punopravnog članstva u CERN-u. Prethodne radionice bile su održane u Laboratoriji za fiziku elementarnih čestica u Ansiju u Francuskoj (2015), na Univerzitetu u Madridu (2016), Aristotelovom univerzitetu u Solunu (2017) i Univerzitetu Kraljica Meri u Londonu (2018). Organizacija radionice poverena je istraživačima Instituta za fiziku kao priznanje za poseban doprinos preciznom merenju mase W bozona i potvrda je prepoznatljivosti beogradske grupe u okviru velike kolaboracije ATLAS.\nOrganizaciju skupa podržali su Srpska akademija nauka i umetnosti i Fancuski institut u Srbiji.\nmeđunarodna radionica ATLAS Standard Model Workshop\nRektorat Univerziteta Beograd\nmerenje parametara standardnog modela elementarnih čestica\nmerenja mase W bozona\nOtvorena jedna od ključnih saobraćajnica u Novom Sadu - Završeni radovi u Ulici Marka Miljanova 23.10.2020.


Opština Bar raspisala konkurs: 50,000 eura za podršku ženskom preduzetništvu - nadlanu\nOpština Bar raspisala je javni konkurs za raspodjelu sredstava za podršku ženskom preduzetništvu za ovu godinu u iznosu od 50 hiljada eura.\nNajveći dozvoljeni iznos koji se dodjeljuje po jednom biznis planu tri hiljade eura a konkurs je otvoren 30 dana od objavljivanja.\n“Pozivaju se preduzetnice i privredna društva u kojima su žene nosioci biznisa – osnivač ili jedan od osnivača i izvršni direktor, sa prebivalištem, odnosno sjedištem na teritoriji opštine Bar, da dostave svoje prijave na javni konkurs u cilju započinjanja sopstvenog biznisa, unapređenja postojećeg poslovanja i otvaranja novih radnih mjesta”, navodi se u pozivu.\nSredstva se, kako se dodaje, dodjeljuju u svrhu subvencionisanja opravdanih troškova u iznosu koji ne može biti manji od 70 odsto opravdanih troškova navedenih u prijavi i to za troškove ulaganja u materijalnu i nematerijalnu imovinu neophodnu za poslovnu djelatnost (izuzev vozila), subvencionisanja dijela zarada za novozaposlene tokom perioda za koji se dodjeljuju sredstva, kao i administrativne i režijske troškove.\nSredstva se dodjeljuju i za troškove edukacije i obuke kadra radi sticanja sertifikovanih licenci koje će doprinijeti primjeni novih znanja i vještina, troškove pripreme, uvođenja i sertifikacije sistema upravljanja kvalitetom, sticanja nacionalnih oznaka, evropskih oznaka, učešća na sajmovima (zakup štanda) ili troškove čuvanja djece u vrtiću preduzetnicama početnicama, do jedne godine poslovanja.\nObrazac za podnošenje prijave, kao i obrazac za biznis plan mogu se preuzeti u elektronskoj formi sa web sajta Opštine Bar (www.bar.me) ili u štampanoj formi u Građanskom birou Opštine Bar, svakog radnog dana od devet do 14 sati, do dana zaključenja konkursa.\nPrijava na konkurs i prateća dokumentacija predaje se u zatvorenoj i zapečaćenoj koverti sa naznakom Prijava na javni konkurs za raspodjelu sredstava za podršku ženskom preduzetništvu u Građanskom birou Opštine Bar ili se šalju poštom na adresu Bulevar Revolucije 1, 85000 Bar – Sekretarijat za privredu.\nKomisija za raspodjelu sredstava određuje 1. mart i 16. mart za Info dane, tokom kojih će informisati zainteresovane učesnice o svim pitanjima od značaja za prijavljivanje na Konkurs. Info dani će se održati u maloj sali Opštine Bar, u terminu od deset do 13 sati.\nDodatne informacije o svim pitanjima od značaja za prijavljivanje na konkurs dostupne su u samom pozivu na sajtu Opštine, a mogu se dobiti i slanjem upita na e-mail privreda@bar.me, kao i putem telefona 030/301-470, a ukoliko je potrebno i u kancelariji Sekretarijata za privredu (kancelarija br.126) svakog radnog dana od devet do 13 sati\nDemokrate na ispitu: Hoće li se braniti izborna volja u Budvi!?


Evropa izbegava krah, ali ne i recesiju - Bizlife.rs\nEvropa izbegava krah, ali ne i recesiju\n09:46 London, 02/11/2011\nEvropa će, zahvaljujući dogovoru o obuzdavanja dužničke krize koji je postignut na vanrednom sastanku Evropske unije 27. oktobra, možda izbeći finansijski krah, ali moguće je da neće moći izbeći recesiju, navela je u analizi američka agencija AP.\nČak i u slučaju da dogovor rezultira dugoročnim rešenjem krize, on ne uklanja druge pretnje po evropsku ekonomiju: veliko smanjenje potrošnje u prezaduženim državama, visoku nezaposlenost, niži nivo kreditiranja od strane banaka i pad izvoza.\nMnogi ekonomisti smatraju da se Evropa nalazi na pragu nove recesije, koja će naštetiti SAD-u, Kini i drugim zemaljama čije ekonomije zavise od Starog kontinenta.\nPrema podacima iz najnovijeg kvartalnog izveštaja agencije AP o globalnoj ekonomiji, koji prati stanje u 30 zemalja, Italija, Španija, Britanija i Norveška su u tromesečju zaključno sa julom zabeležile rast na godišnjem nivou niži od jedan posto, dok je potreban rast od najmanje 2,5 posto samo da bi se zadržala postojeća stopa nezaposlenosti.\nMeđu 30 zemalja obuhvaćenih istraživanjem agencije AP, Španija ima najvišu stopu nezaposlenosti od 21,2 posto u avgustu, a sledi Poljska sa stopom od 9,4 posto. Grčka i Italija imaju vrlo visok javni dug, koji je u Grčkoj iznosio 161 posto bruto domaćeg proizvoda (BDP) u prvom tromesečju, od čega je veći samo javni dug Japana od čitavih 244 posto. Italijanski dug iznosi 113 posto.\nFinansijska tržišta strahuju da bi Grčka, a možda i veće evropske ekonomije poput Italije, mogle bankrotirati zbog tako visokih dugova.\nStručnjak s Instituta za međunarodnu ekonomiju “Peterson”, Jakob Fank Kirkegard, izneo je prognozu da će Evropa krajem ove ili početkom sledeće godine pasti u blažu recesiju, iako bi najjača ekonomija Starog kontinenta, Nemačka, mogla izbeći taj pad.\nsvet recesija ekonomska kriza\nNiški aerodrom između stručnjaka i “stručnjaka”\nAko imate dobru platu, bliži vam se vreme za porez\nRast MSP ograničen otežanim dobijanjem kredita


Stigla potvrda - Ko je prvi pobedio koronu u Zvezdi? - Sportske.net\nStigla potvrda - Ko je prvi pobedio koronu u Zvezdi?\nPosle loših, počele su da stižu i dobre vesti iz Crvene zvezde u vezi sa epidemijom.\nTek što je prvenstvo završeno i Zvezda proslavila titulu u prisustvu velikog broja navijača, počele su da stižu informacije ko je sve u Crvenoj zvezdi zaražen koronavirusom.\nTaj spisak nije bio baš kratak - Branko Jovičić, Dušan Jovančić, Njegoš Petrović, Marko Gobeljić i Marko Konatar od igrača, a kasnije je potvrđeno da je zaražen i generalni direktor kluba Zvezdan Terzić.\nOd tada je prošlo već deset dana, a danas imamo i veoma dobru vest kada je u pitanju Marko Gobeljić - Zvezda je potvrdila da je njegov drugi test na koronavirus negatovan i da je Gobeljić ozdravio, pa verujemo da će vrlo brzo ista informacija stići i kada su ostali zaraženi u pitanju.\n❗Lepe vesti za početak dana❗👌 @gobeljamg7 je OZDRAVIO!😊 Naš šampion ponovio je test na koronu i bio negativan.🔴⚪ #crvenazvezdafk #fkcz #czv #zvezda #zvezdaježivot\nОбјава коју дели FK Crvena zvezda (@crvenazvezdafk) дана 30. Јун 2020. у 1:55 PDT


PKS: Izazovite vanredne izbore u Tivtu | Aktuelno\n''U 21. vijeku, pa još usred turističke sezone, pa još u primorskom gradu, vitlati trobojkama, ocilima, srpskim pojcima, zaklinjati se Kosovu, Lazaru i ko zna kome još, mogu samo fanatici ''srpskog sveta'', kao da će im sva ta vriska promijeniti status quo na Balkanu!''\nPatriotsko komitski savez pozvao je predstavnike procrnogorskih partija, koje participiraju u radu lokalnog parlamenta, da raskinu koaliciju i izazovu vanredne lokalne izbore u Tivtu.\n„Potezima svetosavske vlasti, Tivat se, od mirnog i multietnički skladnog primorskog gradića, pretvara u pravu „oazu“ srpske misli, pjesme i djela. Sinoćno „radovanje srpskog roda“ sigurno nije bilo potaman građanima Tivta koji su druge vjere i nacije, a crkveno paradiranje zastavom druge države, još jedno provociranje crnogorske Crne Gore“, navodi se u saopštenju PKS.\nPrema njihovim riječima, niko normalan nema ništa protiv „nacionalnih radosti“ ali ne kao dominantnih i ne sa zastavama druge države usred Ljetnje pozornice Centra za kulturu, koja je, kako kažu, svih koji žive u Tivtu.\n„Turisti koji borave u ovom gradu, samo mogu da se čude kako to grad u Crnoj Gori slavi drugu državu, pored ove lijepe i čarobne kojom bi se svako ponosio na svijetu, osim srpskih popova koji ođe žive i njihovih „vjernika“. U 21. vijeku, pa još usred turističke sezone, pa još u primorskom gradu, vitlati trobojkama, ocilima, srpskim pojcima, zaklinjati se Kosovu, Lazaru i ko zna kome još, mogu samo fanatici „srpskog sveta“, kao da će im sva ta vriska promijeniti status quo na Balkanu!“, ističu iz PKS.\nDodaju da još samo nedostaju trubači Carevića u Budvi da najljepši dio Jadranskog mora pretvore u totalni vašar.\n„Sigurni smo i to da Primorci, koji su vjekovima živjeli i stvarali specifičnu kulturu u ovom dijelu Crne Gore, sa očajem gledaju u šta im se gradovi pretvaraju. Stoga vjerujemo da će na narednim izborima dobro razmisliti koga će birati:one koji će zaista život svih pokrenuti na bolje ili ove, koji svojim srednjevjekovnim predstavama i tiradama, polako počinju da oblikuju stvarnost koja ne pripada ni ovom vremenu ni potrebi ljudi u ovom vijeku“, zaključuju iz PKS.


Odbornici SRS: Čelnici grada Beograda da objave strategiju razvoja GSP-a - Društvo - Dnevni list Danas\nPočetna » Društvo » Odbornici SRS: Čelnici grada Beograda da objave strategiju razvoja GSP-a\nOdbornici SRS: Čelnici grada Beograda da objave strategiju razvoja GSP-a\nOdbornici Srpske radikalne stranke u Skupštini Beograda pozvali su danas čelnike grada da javnosti dostavi na uvid strategiju razvoja „Gradskog saobraćajnog preduzeća“, ukoliko je ikada donesena.\n1Piše: Beta 14. marta 2019. 10.53\n„Usvojenim rebаlаnsom budžetа iz 2019. godine, odbornici Skupštine grаdа Beogrаdа predvideli su novi zаjаm u vidu podizаnjа kreditа u visini od 35 milionа evrа zа kupovinu nešto preko 200 аutobusа zа potrebe GSP-а. U obrаzloženju ovаkve odluke nаvedeno je dа će krediti biti povoljni uz konstаtаciju dа nа tаj nаčin Grаd ‘čvrsto’ stoji izа ovog jаvnog preduzećа“, naveo je Gradski odbor SRS u saopštenju.\nUpitali su gradsku vlast „kojom metodologijom nаmerаvаju dа reše problem GSP-а kаdа, zаprаvo, s druge strаne pune novčаnike milijаrdаmа dinаrа nа godišnjem nivou predstаvnicimа konzorcijumа APEKS i privаtnim prevoznicimа“.\n„Nаime, finаnsijskim obrаčunom zа 2012. godinu, prihodi GSP-а od uvođenjа Bus Plus sistemа nаplаte kаrаtа su drаstično opаli. U periodu kаdа je ovo JP beležilo gubitke, privаtno preduzeće APEKS prihodovаlo je oko 10 milionа evrа (nа godišnjem niovou)! Zbog kriminаlnog ugovorа s ovim privаtnim konzorcijumom GSP je u pomenutoj godini, sаmo od prodаje kаrаtа, izgubio preko 2,5 milijаrdi dinаrа“, naveli su odbornici SRS.\nGrаdski odbor SRS izrаzio je zаbrinutost zbog odlukа koje se godinаmа unаzаd donose u vezi sа JKP GSP Beogrаd jer, po nаšem mišljenju, one ne idu u prilog stаbilizаciji preduzećа već njegovom potpunom uništenju.\n„Smаtrаmo dа je cilj donosiocа ovаkvih štetnih odlukа privаtizаcijа GSP-а, а prvа posledicа tаkvog potezа bilo bi višestruko poskupljenje kаrаtа zа prevoz“, navedeno je u saopštenju.\ngsp, srpska radikalna strankaBeograd\nSutra zasedanje Skupštine grada Beograda\nNova ekonomija: U GSP prošle godine otkaz dalo 247 vozača\nRaspisan konkurs za dodelu Nagrade grada Beograda\nZajam od 35 miliona evra za autobuse,a keš od 15 miliona evra za gondolu?


SportDC - Vesti - Ostalo BiH - Šešlija: Ovo je jedan od najznačajnijih trofeja u državi, igramo fantastično\nUtorak, 25.06.2019 20:57\nBosanskohercegovački fudbalski stručnjak Milomir Šešlija osvojio je još jedan trofej u dalekoj Aziji. On je kao trener indonezijske Areme podigao pehar President cupa pobjedom u finalu protiv Persebaye. Nakon 2:2 u prvom meču, Arema je na svom terenu sa 2:0 savladala goste golovima Ahmada Hardianta i Rickyja Kayamea i stigla do trofeja Kupa.\nU razgovoru za Oslobođenje poslije osvajanja Kupa, Milomir Šešlija ističe da je ovo uvertira u, nada se, sjajnu sezonu koja je pred njima.\n- Ovo je jedan od najznačajnijih trofeja u državi. Fantastično igramo u posljednje vrijeme i može se reći da smo prošetali do trofeja. U gostima smo dobili šampiona 0:4, zatim smo polufinale riješili sa dva puta po 3:0 i na kraju finale i pobjeda u dvomeču. Sve to pred punim stadionom, posljednju utakmicu je gledalo 60.000 ljudi. Odlična je ovo uvertira za prvenstvo koje počinje u maju, rekao je za Oslobođenje Milomir Šešlija.\nNekadašnji fudbaler Željezničara, te trener Veleža i Slavije se zimus vratio na klupu Areme, koju je već vodio ranije u dva navrata i ističe da su komentari u Indoneziji od njegovog povratka u Aremu izuzetno pozitivni.\n- Po medijima su ovdje oduševljeni kako Arema izgleda od mog povratka na klupu ovog kluba. Ističu da taktički stojimo sjajno, da igramo napadački i moderan fudbal, te da je to mnogo drugačije od mojih prethodnika na klupi. Nažalost, imali smo dva stranca koja se nisu najbolje uklopila u naš sistem, tako da vjerujem kada dovedemo dvojicu novih da će to biti još bolje i da će ekipa izgledati još jače kada počne prvenstvo, a tu imamo najviše ambicije ponovo.\nZanimljivo je da Milomir Šešlija u novoj sezoni prvenstva Indonezije neće biti jedini fudbalski trener iz Bosne i Hercegovine u ovoj zemlji, budući da će na klupi PSM Makassara sjediti Darije Kalezić.\nNakon skoro tri decenije u Konjicu turnir u malom fudbalu " Tri kornera penal "


Treba li da poslušamo savete ruskih prosvetara? - Sputnjik Srbija\n16:40 12.11.2016 (osveženo 12:53 14.11.2016) Preuzmite kraći link\nSa položenom nacionalnom maturom svaki svršeni srednjoškolac moći će da pošalje aplikacije na neograničen broj fakulteta, a ne da, kao do sada, polaže prijemni ispit na jednom fakultetu, pa ako se ne upiše, čeka naredni upisni rok za slobodno mesto na nekom drugom fakultetu.\nPrema rečima Dejana Nedića, predsednika Skupštine Društva direktora škola Srbije, koncept nacionalne mature je apsolutno u interesu đaka, budućih studenata.\n„Mi godinama sarađujemo sa udruženjima direktora škola iz čitavog regiona stare Jugoslavije i jedino naša zemlja ima ovakvu maturu i svi se tome čude. Koncept nacionalne mature se u svim zemljama u okruženju pokazao kao dobar i nadamo se da će to i kod nas biti slučaj i da će umnogome doprineti da stanje bude realnije, jer naši maturanti već od januara imaju dodatne namete i obaveze u vezi sa pripremama za prijemne ispite na fakultete“, kaže Nedić.\nPodršku resornom ministru Šarčeviću za sprovođenje zakona koji nalaže da se nacionalna matura polaže 2018. godine daje i Unija sindikata prosvetnih radnika Srbije. Predsednica Unije Jasna Janković za Sputnjik kaže da samo velika matura može da pruži kvalitetnu povratnu informaciju o tome šta je urađeno u prethodnih 12 godina, na čemu treba dalje insistirati, a šta promeniti.\nMeđutim, napominje Jankovićeva, ima još dosta posla, jer je propušteno nekoliko dragocenih godina tokom kojih se trebalo baviti izgledom mature — gimnazijske, stručne i umetničke, a otpor se može očekivati od strane fakulteta, kojima se ukidanjem prijemnih ispita smanjuju prihodi, ali i od strane roditelja čija će deca prva polagati maturu, a koji nisu dobili dovoljno informacija prilikom upisa dece u srednju školu.\n„Imamo problem sa stručnom maturom, jer zakon trenutno ograničava učenike stručnih škola tako što nalaže da oni mogu da idu samo na strukovni fakultet. Sada smo praktično deci koja su već drugi razred srednje škole zatvorili vrata mnogih fakulteta, jer, na primer, neko ko ide u pravnu stručnu školu, a želi da upiše književnost, ovim to neće moći. Naredne dve godine su dovoljne da se usvoje podzakonska akta koja će pomoći da zakonsku formu dobiju sva ona pitanja koja trenutno nisu definisana — redosled polaganja, broj i vrsta ispita koji će se polagati, kao i da se za srednje stručne škole da jasna smernica gde će njihovi maturanti moći da se upišu i koja je mogućnost da dete koje je položilo stručnu maturu polaže nacionalnu maturu i upiše fakultet koji želi“, ističe Jankovićeva.\nJankovićeva napominje da je Slovenija zemlja koja u regionu prednjači kada je reč o sistemu obrazovanja i organizaciji mature. Naša zemlja je primer slovenačke organizacije maturskog ispita već primenila u domenu male mature na kraju osmogodišnjeg školovanja.\nKako je najavljeno, osim nacionalne, u Srbiji će biti uvedena i međunarodna matura, koja obuhvata sve kontinente, a iako je njeno polaganje malo teže, ko je prođe ima otvorena vrata da aplicira na najprestižnijim svetskim univerzitetima poput Harvarda, Sorbone i da dobije razne stipendije.\nJedinstveni državni ispit u Rusiji se sprovodi već mnogo godina i omogućava deci da nakon završene srednje škole, polaganjem tog ispita, konkurišu na nekoliko fakulteta istovremeno.\nNadežda Jegorova, pomoćnica direktora srednje škole „Broj 635“ u Moskvi, za Sputnjik kaže da je to vrlo dobar i udoban sistem, jer smanjuje mogućnost da se đaci sekiraju i plaše, a fakulteti uzimaju u obzir rezultate onih profilnih predmeta koji su njima bitni.\n„Postoje specijalni punktovi gde se polažu ti ispiti, a pregledaju ih potpuno nezavisni, objektivni stručnjaci, koji decu ne poznaju i ne znaju čiji ispit proveravaju. Smatram da je to pošten sistem, jer je objektivnost zagarantovana, ali pošto se ovde radi o testovima, možda manje dolazi do izražaja provera komunikativnih sposobnosti učenika. Međutim, pozitivna okolnost je to što položivši taj ispit, budući studenti mogu da apliciraju za bilo koju visokoškolsku ustanovu na čitavoj teritoriji RF“, kaže Jegorova.\n„JDI je izum koji je svojevremeno nastao u Francuskoj, kada su tokom šezdesetih godina iz bivših kolonija počeli da pristižu migranti čije su države dobile nezavisnost. Ti mladi ljudi su želeli da u Francuskoj nastave školovanje, a sistem jedinstvenog ispita osmišljen je kako bi se uniformisao sistem prijema na visokoškolske ustanove. Ispostavilo se da, uprkos visokim ocenama i dobrim rezultatima koje su postigli na jedinstvenom ispitu, ti mladi ljudi nisu mogli da prate nastavu, jer zapravo nisu imali ni elementarna znanja. Dešavalo se da su ispit dobro polagali često samo primenjujući sistem eliminacije. To je čak izazvalo i veliku političku krizu, pa je na kraju praktično cela vlada Šarla de Gola pala. Taj sistem su preuzeli u SAD, dodatno ga razradili i počeli da ga ’izvoze‘ u sve one zemlje gde su želeli da snize nivo kvaliteta celokupnog sistema obrazovanja“, kaže Komkov za Sputnjik.\n„Ko je mladim ljudima iz provincije postavio visoke ocene na tom ispitu? Isti oni učitelji i nastavnici koji sede u toj komisiji za sprovođenje JDI i koji to rade kako bi i sami dobili dobre ocene kao predavači, ali i kako bi njihovi učenici otišli u Moskvu ili druge velike gradove na dalje školovanje. Sa druge strane, visokoškolska ustanova ne može da proveri da li je to dete realno zaslužilo tako visoke ocene na JDI i kakva znanja poseduje, već jednostavno mora da ga primi“, napominje Komkov.\nprijemni ispit, matura, Ministarstvo prosvete, Šarčević Mladen, Šarl De Gol, Francuska, Srbija


Cerovac je nakon finalne trke koju je istrčao u vremenu 3:46,23 minuta, odnosno bio samo tri stotinke sporiji od najboljeg rezultata u karijeri, izjavio da je pružio svoj maksimum, ali da nametnuti tempo nije uspeo da isprati.\n"Nemam za čim da žalim, jer bolje plasirani od mene su u ovom trenutku zaista i kvalitetniji. To ne znači moju predaju, već samo još žešći rad kako bih što spremniji dočekao nova iskušenja", naveo je srpski junior.\nU kvalifikacijama bacanja koplja Branko Pauković je najbolji rezultat ostvario u drugoj seriji - 63,75 metara, što nije bilo dovoljno za finale.\n"Nisam zadovoljan nastupom u Kanadi. Kao da me je presekla promena termina početka takmičenja. Uveliko sam bio na zagrevanju, kada je doneta odluka da se zbog obilne kiše satnica pomeri za jedan sat i nakon toga nisam uspeo da se prilagodim vremenskim uslovima", tvrdi Pauković.\nJuniorsko prvenstvo sveta\nPRVA "POD KROVOM" Amela Terzić najbolja Evropljanka na 1.500 metara\nReprezentativka Srbije u atletici Amela Terzić je pretrčala u Beogradu 1.500 metara u dvorani za četiri minuta, 12 sekundi i 51 stotinku, što je u toj disciplini "pod krovom" trenutno najbolji rezultat u Evropi.\nUdovičić obišao radove na Banjici: Nova dvorana biće završena u decembru\nDruga faza Izgradnje Atletske dvorane na Banjici biće završena do 19. decembra, a to je jedan od najznačajnijih projekata koje zajedno sprovode Ministarstvo odbrane i Ministarstvo omladine i sporta, istakli su ministri Bratislav Gašić i Vanja Udovičić prilikom obilaska radova.\nIvana Španović posle svetske bronze u četvrtak nastupa u Cirihu\nKada se priča o atletskim mitinzima, nema sumnje da je najpoznatiji onaj u Cirihu. Čuveni “Veltklase” je uvek bio mesto okupljanja najboljeg što može da pruži atletika. Ove godine je u malo specifičnom terminu, odmah posle Svetskog prvenstva u Pekingu i - jedna učesnica biće i naša Ivana Španović.\nAmela Terzić ne želi da prognozira pred Evropsko prvenstvo u krosu\nReprezentativka Srbije u atletici Amela Terzić rekla je da ne želi da daje prognoze uoči Evropskog prvenstva u krosu, ali da će na tom takmičenje u bugarskom gradu Samokovu pokušati da pruži maksimum.\nMačuri dve godine suspenzije zbog dopinga\nČeški bacač kugle Remigijus Mačura kažnjen je dvogodišnjom suspenzijom zbog korišćenja dopinga.


Hašim Tači očekuje da Crna Gora ubrzo prizna nezavisnost Kosova\nKosovski premijer Hašim Tači očekuje da bi Crna Gora mogla ubrzo da prizna nezavisnost Kosova. Za to vrijeme, predsjednik Demokrateske unije Albanaca Ferhat Dinoša smatra da bi u Crnoj Gori bilo potrebno organizovati raspravu o priznavanju nezavisnosti Kosova i to ne samo u parlamentu.\nKosovski premijer Hašim Tači tvrdi da „Crna Gora ne oklijeva s priznanjem kosovske nezavisnosti’’, kao i da je ubijeđen da će se to desiti u bliskoj budućnosti. On je u intervjuu crnogorskim medijima rekao da je najvažnie da je Kosovo uspostavilo dobre odnose sa Crnom Gorom. „Kao susjedi sarađivaćemo u svim oblastima od obostranog interesa“.\nKomentarišući negodovanja kosovskih Crnogoraca što nisu pomenuti u ustavu Kosova, Tači je kazao da zabrinutost kosovskih Crnogoraca nije opravdana, jer odredba ‘’Kosovo je multietničko društvo, kojeg čine Albanci i ostale zajednice“ uključuje i odnosi se na sve manjinske grupe koje žive na Kosovu.\nUpitan kako će biti rješavan status izbjeglih i raseljenih s Kosova koji su tokom 1998/99. godine utočište našli u Crnoj Gori, on je kazao da je kosovska Vlada opredijeljena da stvori adekvatne uslove za sve raseljene kako bi se vratili i živjeli u svojim kućama i imanjima.\nTači je rekao da postoji mnogo oblasti u kojima Kosovo i Crna Gora mogu, kao susjedi, pojačati saradnju, navodeći da bi se trebalo fokusirati na trgovinu, ekonomiju i investicije, kulturnu razmjenu, ali i turizam.\nNo, kada je u pitanju priznavanje nezavisnosti Kosova, već se zna da će o tome raspravljati Skupština Crne Gore, ali će konačnu odluku ipak donijeti Vlada. To je najavljeno iz vladajuće Demokratske partije socijalista.\nPredsjednik Demokrateske unije Albanaca Ferhat Dinoša smatra da bi bilo potrebno organizovati raspravu o priznavanju nezavisnosti Kosova i to ne samo u parlamentu.\n"Da se daju argumenti za i protiv, ali sa namjerom da se argument poštuje i da se u tome vidi interes Crne Gore, a ne da se to politikanski koristi", kazao je on.


posted on Nov. 01, 2010 at 3:33 pm\nAko tražite plovilo koje bi vam omogućilo potpuno zadovoljstvo i ispunjavanje nautičkih užitaka, ako ste naviknuti na maksimalna tehnička dostignuća i pouzdanost, te se ne želite odreći prestiža prvoklasnog komfora, Marvel paketi su prava odluka.\nPlovila Marvel su izrađena do zadnjeg detalja i projektovana da pruže maksimalnu sigurnost. Sjajnog su dizajna koji garantuje da ćete biti primećeni u svakoj luci. Krasi ih veoma bogata oprema i opremljenost isključivo sa vanbrodskim motorima Yamaha. Takva strateška odluka omogućila je proizvođaču da ponudi celovit i siguran proizvod sa potpuno integrisanim komandama u idealnom odnosu sa izabranim motorom.\nU ponudi Marvel svako može da pronađe idealno plovilo sa idealnim motorom za sebe. Od najmanjih Marvel plovila koji su idealni za početnike u otkrivanju užitaka navigacije do plovila dužine 7,05 metara koji pružaju maksimalan komfor na dužim krstarenjima i sa 300 ks Yamaha vanbrodskim motorom garantuju uzbudljive perfomanse uz maksimalnu sigurnost i za bezgraničnu zabavu na vodi.\nPlovilo Marvel 17.5′ je namenjeno onima koji žele tek da otkriju užitke nautike. Širok prostor za sunčanje na pramcu i udobna tapacirana klupa na krmi pružaju optimalnu iskorišćenost prostora, čime se osigurava jedinstven stepen komfora za plovilo te kategorije. Idealen tip motora od 40 KS pruža vam briljantne užitke i maksimalnu sigurnost.\nGoran Aničić 01. November 2010\nNagradna igra “S Kijom u Australiju”


Siva ekonomija trećina ukupnog trgovinskog prometa u Srbiji | Novosadski informativni portal 021\n"Već su vidljivi prvi rezultati primene zakona o inspekcijskom nadzoru. Imali smo za 22 odsto više novoregistrovanih subjekata u odnosu na 2014. Samo u avgustu, kada je počela primena, 71 odsto više u odnosu na isti period prošle godine", rekao je Ožegović na panelu o sivoj ekonomiji tokom Biznis foruma koji se održava na Kopaoniku.\nOn je dodao i da je smanjen broj radnika u neformalnoj zoni za četiri odsto.\nVladimir Tipsarević iz Japan Tobaka smatra da siva ekonomija čini oko 30 odsto ukupnog trgovinskog prometa u Srbiji i da je država prepoznala taj problem. On je izneo podatak da država od akciza na duvan dobije oko 750 miliona evra, što nije malo. Prema njegovim rečima, šverc duvana isplativiji je od šverca narkotika, imajući u vidu da je pojedinačna količina po zapleni oko 340 kilograma zbog čega država gubi na tu količinu oko dva miliona dinara.\nGeneralni direktor Strauš Adriatica Siniša Daničić je rekao da postoje podaci da pada uvoz kafe, a da se konzumacija ne smanjuje, što pokazuje "sivu ekonomiju" koja državu košta oko milijardu dinara. "Bitno je da carinski organi odrade svoj deo posla, a kompletan "uvoz" sirove kafe ide preko Kosova u Srbiju", rekao je Daničić.\nStevan Vraneš, menadžer korporativnih poslova za Srbiju, Crnu Goru, Bosnu i Hercegovinu kompanije Philip Morris istakao je da iako je u 2015. urađeno dosta na polju sprečavanja ilegalne trgovine i suzbijanju sive ekonomije, ovo ostaje jedan od ključnih problema i izazova i u 2016. godini. “Puna primena Zakona o inspekcijskom nadzoru, kao i podizanje efikasnosti rada tužilaštva i sudova, izricanje adekvatnih kazni, specijalizacija sudova za efikasnu borbu protiv nelegalne trgovine i organizovanog kriminala, ključni su elementi u podizanju cene rizika i demotivisanju učesnika u delima koja najdirektnije čine štetu državnom budžetu i građanima Srbije”,dodao je Vraneš.\nekonomija\tsiva ekonomija\ttrgovina\n09.03.2016\t• 09:54\nDali ce se navedene mere sprovoditi sa korumpiranim inspektorima,kao sto je ova juce uhapsena i kako da se zastite privatne firme od industrijske spijunaze inspektora,koji zloupotrebljavaju svoja terenska saznanja.


Premijera "Kako zasmijati Boga" svečano otvara renoviranu scenu u NPRS | Srpskacafe\nHoroskop za 22. mart: Djevici stalnu brigu stvara izvor finansija\nPremijera “Kako zasmijati Boga” svečano otvara renoviranu scenu u NPRS\nČetvrtak, 20.12.2018., 15:30 Ponedjeljak, 11.02.2019., 09:39\nPredstava “Kako zasmijati Boga (Komedija o onima koji planiraju)” autora Šona Grenana, u režiji Željka Stjepanovića, premijerno će biti izvedena u ponedjeljak 24. decembra u Narodnom pozorištu Republike Srpske.\nUloge tumače glumci NPRS, među kojima su Nataša Ivančević, Đorđe Marković, Rok Radiša, Anja Ilić i Bojan Kolopić, a predstava će biti izvedena na sceni “Petar Kočić” sa početkom u 20.30 časova.\nPremijernim izvođenjem predstave “Kako zasmijati Boga (Komedija o onima koji planiraju)”, svečano će biti otvorena renovirana scena “Petar Kočić”.\nPola sata prije premijere, u 20 časova, u izložbenom salonu NPRS “Živorad Žika Pećarić”, biće upriličena izložba grafičkih radova pod nazivom “Kroz mećavu”, u Društva banjalučkih dizajnera.\nPrva repriza predstave na repertoaru je u srijedu 26. decembra u 20.30 časova.\npremijerapredstavaNarodno pozorište RSNarodno pozorište Republike Srpskenprs\nPetak, 22.03.2019., 09:27 Petak, 22.03.2019., 09:27


Gradski odbor PUPS-a izražava ozbiljnu zabrinutost zbog činjenice da Vranju i Pčinjskom okrugu dramatično preti demografska katastrofa.\nRealna je prognoza demografskih stručnjaka da će na redovnom popisu 2021.godine broj stanovnika u Vranju pasti ispod 50 hiljada a u Pčinjskom okrugu ispod 200 hiljada ,drugim rečima da je za dve decenije izgubljeno oko 40 hiljada duša.Upravo,koliko je poslednjih decenija prošlog veka bilo zaposleno samo u vranjskoj privredi gde su posao dobijali i stručnjaci iz cele ondašnje države,Jugoslavije.\nMedjutim,neoliberalne promene divljeg kapitalizma koje su usledile, umesto očekivanog boljitka,potpuno su devastirale i osiromašile ovaj grad i čitav kraj odakle se sada masovno odlazi u pečalbu,najčešće na put bez povratka.\nOvu penzionersku brigu o natalitetu,cinici će,naravno,na svoj način prokomentarisati.Medjutim,dobro je poznato, da su penzioneri uvek roditeljski brinuli o svom potomstvu i sačuvali ga i kada je bilo najteže kao u protekle dve tranzicione decenije.Baš kao što su na svojim plećima izneli finansijsku konsolidaciju države. I zato s pravom sada traže od nje da preduzme dodatne pojačane mere za otvaranje perspektive ovog kraja.\nGradski odbor PUPS-a će preko svoje poslaničke grupe u Narodnoj skupštini insistirati da se sačini državna strategija ekonomskog oporavka i razvoja vranjskog kraja kako bi se ovde, u samom jezgru Balkana, sačuvalo srpsko stanovništvo, jer bez naroda ovo područje će biti otvorena kapija za već snažno ispoljene i one prikrivene separatističke pretenzije prema jugoistoku Srbije.


БОЛТОН ПРОГОВОРИО: Ово су сви скандали ДОНАЛДА ТРАМПА\nBOLTON PROGOVORIO: Ovo su svi skandali DONALDA TRAMPA\nBez obzira na to što će knjiga biti puštena u prodaju tek sledeće nedelje, američki mediji su je dobili ranije i objavili spisak grehova američkog predsednika, koji je sastavio njegov nekada bliski saradnik.\n„Ruski predsednik Vladimir Putin je tokom telefonskog razgovora u maju 2019. godine, uporedio venecuelanskog lidera opozicije Huana Gvaida sa Hilari Klinton, demokratskim kandidatom za predsednika 2016. godine. Bolton je ovo smatrao ‘veličanstvenim primerom propagande u sovjetskom stilu’, osmišljenim da podrži venecuelanskog lidera Nikolasa Madura. Prema Boltonu, Putinovi argumenti su skoro ubedili Trampa“, ovakva otkrića predstavljaju američki mediji koji su proučili knjigu gospodina Boltona.\n„Seća se da je Tramp obraćajući se bivšem šefu administracije Bele kuće Džonu Keliju, pitao da li je Finska deo Rusije“, citira list „Vašington post“.\n„Teško da su ovo bili normalni odnosi sa Rusijom. Izgleda da se Putin verovatno grohotom smejao, shvatajući šta je uspeo da postigne u Helsinkiju“, ističe Bolton.\nSećajući se razgovora Donalda Trampa i bivšeg ministra odbrane Džejmsa Matisa, Džon Bolton ističe da je Tramp predložio da ministar odbrane prepusti Rusiji borbu sa terorističkom jedinicom Islamska država koja je zabranjena u Ruskoj Federaciji.\nVladimir Putin nije jedini lider čije odnose sa američkim predsednikom je opisivao Džon Bolton. On se priseća kako je Donald Tramp tokom pregovora sa Si Đinpingom zatražio od njega da pristane na kupovinu američke soje, da bi time stekao podršku poljoprivrednika i povećao šanse za pobedu na predsedničkim izborima 2020. godine.\nGeneralno, gospodin Bolton ističe da je Donald Tramp često pokušavao da dobije odobrenje autoritarnih lidera, a ti lideri su „s radošću koristili američkog predsednika i pokušavali da manipulišu njime, igrajući na njegove fiksne ideje“. Jedan od primera je turski predsednik Redžep Tajip Erdogan koji je pokušao da ubedi Donalda Trampa u nevinost jedne od turskih firmi, protiv koje su američki tužioci vodili istragu.\n„Tramp je rekao Erdoganu da će rešiti problem, ali je objasnio da tužioci Južnog okruga nisu njegovi momci, već Obamini, ali problem će biti rešen čim ih zamene njegovi momci“, piše gospodin Bolton, priznajući da je bio šokiran ovim odgovorom.\nOpisana je i situacija sa Ukrajinom: prema rečima Džona Boltona, Donald Tramp nije sakrivao činjenicu da je zamrznuo pomoć Kijevu, zahtevajući da ukrajinska strana započne istragu protiv Džoa Bajdena i Hilari Klinton, istaknutih ličnosti Demokratske stranke.\nMeđutim, vredi istaći da predsednik to nije krio: samo je ukazivao da, sa njegove tačke gledišta, istraga o aktivnostima Hantera Bajdena, sina Džoa Bajdena, odgovara američkim interesima, a ne njegovim sopstvenim. Podsetimo da je zbog toga Predstavnički dom SAD, koji je pod kontrolom demokrata, pokrenuo impičment protiv predsednika, koji je bio neuspešan zahvaljujući Senatu.\nDžon Bolton ističe da, da se istraživači nisu fokusirali samo na jednu ukrajinsku epizodu, imali bi veće šanse da ostvare svoj cilj.\nSve u svemu, bivši savetnik za nacionalnu bezbednost opisuje neprestanu svađu među kolegama koji su se borili za mesto pod suncem, i pri tome se smejali predsedniku iza leđa. Opisujući sastanak Donalda Trampa sa severnokorejskim liderom Kim Džong Unom 2018. godine, Džon Bolton se seća, da mu je tokom pregovora državni sekretar Majk Pompeo dodao ceduljicu na kojoj je pisalo: „Ovo je čista budala“ — ovako je šef diplomatskog odeljenja okarakterisao predsednika.\nŠto se tiče suštinskog dela pregovora, prema rečima Džona Boltona, Donald Tramp nije mario za njih. Navodno je želeo da napravi važan korak u odnosima sa javnošću, ali ga nije interesovao sadržaj sporazuma o nuklearnom razoružanju.\n„Brifinzi o nacionalnoj bezbednosti su bili beskorisni, jer sam većinu vremena morao slušati Trampa, a ne one koji su održavali brifinge“, ističe bivši savetnik, priznajući da je predsednik tako često govorio stvari koje nisu istinite, da ih je morao posebno pisati beleške u knjizi pored njegovih fraza.\nKnjiga „Soba u kojoj se sve dogodilo: memoari Bele kuće“ bi trebalo da bude u prodaji u Sjedinjenim Državama od utorka 23. juna. Američko ministarstvo pravde je podnelo tužbu protiv Džona Boltona, zahtevajući da se odloži objavljivanje knjige, jer ona sadrži tajne podatke, ali tužioci gotovo da nemaju šansi da dostignu svoj cilj.\nOvi sorošoidni novinari ne znaju ni da naprave neki članak koji bi dobro opanjkao Donalda Trampa. Evo čak ni Sputnjik nije mogao da nađe nekog pismenog novinara koji bi pristupačnije nama dole opisao ove smeške koje je bivši Džon Bolton smislio. Još je i knjigu napisao, ala će knjigu da kupuju ovi učesnici demonstracija i nereda u Americi danas. Ima da se obogati samo od prodaje knjiga. Čuješ, hoće da mu zabrane knjigu, gde ćeš veće reklame. Verovatno je Bolton potplatio američkog tužioca da ga ovaj tuži. ……….A Sputnjik? Pa i Sputnjik treba nekog svog da odhrani, zato ga nećemo kritikovati što je prihvatio Soroševu medijumsku ponudu, koja se ne odbija.


Povodom Svetskog dana čistog vazduha i saopštenja koje je Ministarstvo zaštite životne sredine izdalo u vezi sa aerozagađenjem, Koalicija 27 ističe sledeće: Podržavamo napore Ministarstva zaštite životne sredine da podstakne najširi krug javnosti na odgovorno ponašanje prema životnoj sredini, na prestanak primene štetnih praksi (poput paljenja strnjišta) i da utiče na donošenje odluka koje imaju manje negativne uticaje na životnu sredinu (poput odabira automobila sa hibridnim motorima).\n06.11.2019 · ZAGAĐENJE_VAZDUHA / SRBIJA\nSRBIJA / ZAGAĐENOST VAZDUHA U BEOGRADU STAV / PREDRAG MOMČILOVIĆ / MAŠINA\nTema o kojoj svi ovih dana u Beogradu pričaju – svi osim gradskih čelnika – alarmantna je zagađenost vazduha, uprkos produženom letu i odloženoj grejnoj sezoni. Šta li nas čeka tokom predstojeće zimske sezone?\n06.11.2019 · ZAGAĐENOST_VAZDUHA / BEOGRAD\nKOSOVO / KEK DOBIJA GRANT OD 76 MILIONA EVRA ZA SMANJENJE ZAGAĐENJA IZ TE KOSOVO B / KOSOVO* AUTOR: VLADIMIR BERBATOVIĆ / BEGEN\nKosovo* će dobiti 76 miliona evra bespovratnih sredstava iz Instrumenta za pretpristupnu pomoć (IPA) Evropske unije, kojim će se finansirati projekat čiji je cilj smanjenje zagađenja vazduha iz termoelektrane na ugalj Kosovo B, saopštila je Kosovska energetska korporacija (KEK), javljaju lokalni mediji.\n05.11.2019 · ELEKTRANE_NA_UGALJ / KOSOVA_E_RE / LIGNIT / TERMOELEKTRANE / ZAGAĐENJE_VAZDUHA\nSRBIJA / DRUŠTVO / MINISTARSTVO: ZA ZAGADJENJE KRIVI SAOBRAĆAJ I STARI AUTOMOBILI\n03.11.2019 · VAZDUH / SRBIJA\nSVET / VIŠE OD 400.000 PREVREMENIH SMRTNIH SLUČAJA UZROKOVANO JE ZAGAĐENJEM VAZDUHA\nEvropska agencija za životnu okolinu (EEA) iznela je podatke merenja zagađenosti vazduha za 2019. godinu. Pokazano je da gotovo celokupno gradsko evropsko stanovništvo živi u zagađenim područjima, kako tvrdi Svetska zdravstvena organizacija. Najnovije analize zasnivaju se na podacima više od 4000 stanica postavljenih po Evropi još 2017. godine.\n02.11.2019 · VAZDUH / EU\nREGION / EU / DOZVOLJENA KONCENTRACIJA ČESTICA PM10 U SRBIJI UVEĆANA I DO 10 PUTA, REGION PUNI RANG-LISTE NAJZAGAĐENIJIH GRADOVA / REGION/EU / AUTOR: VLADIMIR SPASIĆ / BGEN\nGrađani Srbije u Beogradu, Nišu, Valjevu, ali i drugim mestima, poslednjih desetak dana mogu da se uvere da vazduh ima i boju i miris, a kada je tako onda je opasan po život. Dokaz su zvanična merenja suspendovanih čestica PM10, čija je dozvoljena količina od 50 mikrograma po kubnom metru uvećana na nekim lokacijama i do deset puta. Slična situacija je i celom regionu, pa se tako ovih dana Sarajevo (BiH), Skoplje (Severna Makedonija), Sofija, (Bugarska) i Beograd (Srbija) nalaze među dvadesetak svetskih gradova sa najlošijim kvalitetom vazduha.\n26.10.2019 · AGENCIJA_ZA_ZAŠTITU_ŽIVOTNE_SREDINE / EMISIJE / KVALITET_VAZDUHA / PM10 / ZAGAĐENJE_VAZDUHA__•\nSRBIJA / PRIDRUŽITE SE GRAĐANSKOM MERENJU KVALITETA VAZDUHA\nBudite deo projekta građanske inicijative u nauci „Vidljivi podaci za nevidljiv vazduh“!\n13.10.2019 · VAZDUH / SRBIJA\nSRBIJA / KVALITET VAZDUHA U BEOGRADU – ISTRAŽIVAČKI RAD STUDENATA / SRBIJA AUTOR: BALKAN GREEN ENERGY NEWS\nBeograd je jedan od najzagađenijih gradova na svetu, prema rang listi Svetskog indeksa kvaliteta vazduha, a Agencija za zaštitu životne sredine tvrdi da su ti podaci deo sistemske greške i pogrešnih parametara, podseća se na portalu Partneri Srbija. Prilog koji ovim putem prenosimo, originalno objavljen na portalu Partneri Srbija, istražuje koliko su nam i da li su nam dostupne informacije o kvalitetu vazduha i kakav vazduh udišemo.\n09.10.2019 · BEOGRAD / EU / KVALITET_VAZDUHA / STUDENTI / ZAGAĐENJE_VAZDUHA\nSVET / POREZI NA FOSILNA GORIVA PREMALI DA BI PODSTAKLI PRELAZ NA ALTERNATIVE SA NISKIM EMISIJAMA – IZVEŠTAJ OECD-A / SVET / AUTOR: BALKAN GREEN ENERGY NEWS\nOko 70% emisija CO2 u zemalja sa naprednim ekonomijama i zemljama sa ekonomijama u razvoju uopšte nije oporezovano, što je slab podsticaj za prelazak na čistiju energiju, navodi se u novom izveštaju Organizacije za ekonomsku saradnju i razvoj (OECD).\n22.09.2019 · CO2 / EMISIJE / FOSILNA_GORIVA / KLIMATSKE_PROMENE / POREZ / UN / ZAGAĐENJE_VAZDUHA\nBIH / ZABRANA UVOZA POLOVNJAKA SA MOTOROM EURO 4 SMANJILA NABAVKU VELIKIH ZAGAĐIVAČA U BIH / BOSNA I HERCEGOVINA / AUTOR: BALKAN GREEN ENERGY NEWS\nZabrana uvoza polovnih vozila sa motorom Euro 4 u Bosni i Hercegovini smanjila je uvoz ovakvih vozila, koji su veliki zagačivači vazduha, pa je tako u periodu od juna do augusta ove godine u zemlju ušlo 17.239 automobila, dok je u istom periodu prošle godine cifra bila 21.764, preneo je portal klix.ba.\n17.09.2019 · UVOZ_AUTOMOBILA / ZAGAĐENJE_VAZDUHA


Poziv za mlade osobe sa invaliditetom iz Tuzlanskog kantona za učešće u projektu\nPratnerska organizacija Informativni centar za osobe sa invaliditetom "Lotos" iz Tuzle danas je objavila javni poziv za mlade osobe sa invaliditetom između 18 i 36 godina sa područja Tuzlanskog kantona da se uključe u projekat "Jačanje kapaciteta za samostalan život osoba sa invaliditetom u Bosni i Hercegovini".\nProjekat ima za cilj povećano učešće mladih ljudi sa invaliditetom u promociji prava i jednakih mogućnosti i privlačenju novih aktivista u organizacije osoba sa invaliditetom.\nMlada osoba i član porodice koji budu učestvovali u projektu pohađati će treninge, obuke i razne druge aktivnosti tokom perioda od tri godine kako bi se upoznali sa pravima osoba sa invaliditetom i ojačali kapacitete i vještine za samostalan život i učešće u zajednici.\nČlanovi porodice će unaprijediti svoje vještine i kapacitete kako bi dali podršku mladoj osobi u ostvarivanju prava i napredovanju prema samostalnom životu.\nUkoliko ste zainteresovani učestvujete, prijavu trebate popuniti i donijeti u prostorije I.C. "Lotos”, Mihajla i Živka Crnogorčevića br. 3 u Tuzli svakim danom od 8:30 do 15:30.\nNa sljedećem linku možete preuzeti dokument za prijavu: https://www.ic-lotos.org.ba/index.php/posljednje-za-download\nUkoliko imate bilo kakva pitanja ili vam je potrebna pomoć možete se javiti na tel. 035 251 245 ili e-mail ic.lotos@bih.net.ba\nProjekat „Jačanje kapaciteta za samostalni život osoba sa invaliditetom u Bosni i Hercegovini" I.C. „Lotos" provodi u partnerstvu sa švedskom organizacijom „STIL" iz Štokholma, finansiranom od strane MyRight.\nViše informaciaj o projektu možete naći na web stranici Informativnog centra za osobe sa invaliditetom "Lotos” Tuzla na sljedećem linku: https://www.ic-lotos.org.ba/


ZELENSKI POSLAO SNAŽNU PORUKU SVETU: ruski diplomata odgovorio kratko i jasno\nVolodimir Zelenski je u utorak pred Savetom bezbednosti UN u Njujorku osudio ratne zločine koje je Rusija počinila u Ukrajini. Zahtevao je da Moskva bude „odgovorna” za ove masakre, po njemu najgore od Drugog svetskog rata pa sve do danas. Istakao je da je ruska vojna snaga ubijala, silovala i nemilosrdno mučila i decu i odrasle, međutim, ruski predstavnik demantuje sve optužbe braneći se da postoje dokazi koji dokazuju da nije bilo leševa, već da zapadni mediji promovišu ukrajinsku stranu priče kako bi ocrnili rusku vojnu snagu, piše TF1.\nŠokantni govor. Volodimir Zelenski se u utorak izjasnio protiv ruskih akcija u Ukrajini pred Savetom bezbednosti Ujedinjenih nacija. „Juče sam se preselio u Buču da svojim očima vidim posledice ruskih ratnih zločina. Ubijali su sve, i odrasle i decu“, saopštva ukrajinski predsednik.\nCivili su ubijani iz neposredne blizine, mučeni, silovani, odsečene su im ruke […] jednostavno zato što nisu dali pravi odgovor na pitanja Rusa“, protestuje on. „Na teritoriji Ukrajine vidimo najokrutnije ratne zločine od Drugog svetskog rata“, insistirao je ukrajinski predsednik koji je objavio video koji prikazuje slike ljudi koje su navodno ubile snage Kremlja. Ruske snage su poslale „stotine hiljada“ Rusa u Ukrajinu, dodaje on.\nDa bi stao na kraj ovim zloupotrebama, Volodimir Zelenski je pozvao na „kažnjavanje“ počinilaca. „Rusi će nastaviti da govore da su svi dokazi i video snimci falsifikovani. Ali mi smo u 21. veku, imamo nepobitne dokaze. Nastavićemo da sarađujemo sa međunarodnim organizacijama, a posebno sa međunarodnim krivičnim sudom kako bismo otkrili istinu, ističe bivši glumac. „Moramo privesti pravdi” krivce „pred sudom poput nirnberškog”, tvrdi on. A predsednik da bude još uvredljiviji: Rusija mora biti „odgovorna” za „ratne zločine” i isključena iz Saveta bezbednosti UN, podvlači on.\nTagovi: osuđuje ratne zločine - rusija - ukrajina - volodimir zelenski


Dojče vele o događajima iz Avganistana: U Berlinu ogorčeni Belom kućom\nSvet Autor:DW04. sep. 202110:30 > 10:42\nAerodrom Hamid Karzai u Kabulu Foto:Tanjug/Senior Airman Brennen Lege/U.S. Air Force via AP\nBorelj: EU će zadržati prisustvo u Kabulu ako bezbednosni uslovi to dopuste\nNakon što su talibani osvojili Kabul, očajni Avganistanci su se zaputili ka aerodromu u nadi da će se evakuisati iz zemlje. Odlazeća nemačka kancelarka Angela Merkel je na konferenciji pre par sedmica izjavila da je situacija „teška, dramatična i užasna“ i da „trenutno deluje kao da je sve bilo uzaludno“.\nZa Nemačku, čije su trupe u Avganistanu provele dve decenije, gubitak ljudskih života i finansijski troškovi su bili pozamašni, prenosi Dojče vele.\nNakon terorističkih napada na SAD 11. septembra 2001. godine, nemačka vojska Bundesver poslata je u, kako će se kasnije pokazati, najdužu i najveću međunarodnu vojnu misiju. Nemačka se obavezala da pomogne u izgradnji Avganistana, ali su te nade sada srušene.\nDemohrišćanski kandidat za kancelara Armin Lašet govorio je nedavno o velikom udarcu transatlantskim odnosima i izrazio čuđenje prema postupcima američkog predsednika Džoa Bajdena. „Razočaralo me je kada sam čuo njegovu izjavu 14. aprila da će ispuniti Trampovo naređenje za povlačenje trupa iz Avganistana, a da se pritom nije konsultovao sa saveznicima u ovom ključnom momentu“, rekao je Lašet.\n„Ovako se gubi poverenje i dovode se u pitanje američke vojne sposobnosti kao velesile“, kaže Štefan Birling, profesor međunarodnih odnosa na Univerzitetu Regenzburg,. „Nakon četiri katastrofalne godine pod Trampom, imali smo pozitivna očekivanja od Bajdena, ali se sada raspoloženje promenilo.“\nNakon Drugog svetskog rata, Amerika je igrala ključnu ulogu u tome da se Zapadna Nemačka zasnuje na principima kapitalističke liberalne demokratije. SAD su garantovale bezbednost tokom Hladnog rata i postarale se da Zapadna Nemačka opstane paralelno sa komunističkom Istočnom Nemačkom.\n„Amerika je pobedila Nemačku u Drugom svetskom ratu, a zatim je kao okupaciona sila pomogla da se izgradi nemačko društvo“, kaže istoričarka koja se bavi proučavanjem američko-nemačkih odnosa Rut Hatlapa.\nSa jedne strane su Nemci iz Zapadne Nemačke podržavali dublje odnose sa Amerikom, ali je sa druge strane postojala ogorčenost zbog prevelikog oslanjanja na bezbednosne snage SAD. Time se, prema ocenama istoričarke, stvorio kontradiktoran odnos.\nVijetnam je Nemačka drugačije doživela\nAmeričko-nemački odnosi su imali teških momenata. Jedan od takvih primera je rat u Vijetnamu. U Zapadnom Berlinu je 1968. godine oko 12.000 ljudi protestvovalo protiv rata. Jedan od njih je bio i pisac Fridrih Kristijan Delijus.\n„Postojalo je veliko razočarenje time što Amerikanci, kojima smo se toliko divili, odlaze u rat koji je toliko suprotan njihovim principima. Uzburkali su naše strasti, baš kao i strasti stotine hiljada američkih studenata“, rekao je Delijus za radio Dojčlandfunk, osvrćući se na događaje od pre pet decenija.\nNemačka je odbila pozive SAD da učestvuje u ratu u Vijetnamu. Umesto toga, Nemci su krenuli u humanitarnu misiju i poslali brod pun medicinske opreme u ratnu zonu 1966. godine, pod pokroviteljstvom nemačkog Crvenog krsta.\nRaskol oko Iraka\nDrugi udarac američko-nemačkim odnosima bio je 2003. godine. Tadašnji američki predsednik Džordž Buš je insistirao da se Nemačka pridruži ratu protiv režima Sadama Huseina u Iraku. Za razliku od vojnih pohoda u Jugoslaviji i Avganistanu, o Iraku je tadašnji ministar spoljnih poslova Joška Fišer iz stranke Zelenih izgovorio čuvenu rečenicu: „Niste me ubedili.“\nSumnje oko opravdanosti rata sa Irakom je izrazila nemačka obaveštajna služba. „Prema našim informacijama, razloge koje je Kolin Pauel predočio Savetu bezbednosti Ujedinjenih nacija nisu opravdani i pritom su netačni“, izjavio je za Velt tadašnji predsednik nemačke obaveštajne službe BND August Haning.\n„Greške koje su SAD napravile i danas ostavljaju posledice: konflikt između sunita i šiita, uspon terorističkih organizacija poput Al Kaide i Islamske države, politička nestabilnost“, rekao je nemački analitičar koji izučava terorizam i bezbednost Rolf Tophoven. „Ne bismo imali migrantsku krizu da u tom regionu vlada mir. Ljudi ne bi morali da beže u Evropu“.\nIpak, današnja slika izgleda potpuno drugačije. „Glavna razlika je očigledna. U Avganistanu imate nemačke vojnike koji su tamo onoliko dugo koliko su i američki vojnici“, kaže istoričar i profesor na Univerzitetu Ahen Klaus Švabe.\nUdarac transatlantskim odnosima\n„Situacija u Avganistanu je naterala one koji su imali velike planove za transatlantske odnose na preispitivanje“, kaže Bastijan Gigerih sa Međunarodnog instituta za strategijske studije. „Nemačka upletenost u nedavne događaje čini stvari još bolnijom, jer su pomešana osećanja poraza, razočarenja i poniženja.“\nOn je dodao da je pad Kabula kristalno jasno pokazao Nemačkoj i evropskim silama da nemaju načina da tako daleko od kuće grade strategiju nezavisno od SAD. Poslednjih dana se čulo da Nemci i ostali ne bi bili u stanju ni da evakuišu sami sebe iz Kabula – da nije bilo Amerikanaca.\nNakon nedavnih događaja u Avganistanu, sve su glasniji pozivi za nemačkom i evropskom vojnom nezavisnošću. „Evropska unija mora da bude u stanju da reaguje bez američkog partnera. Mi moramo da budemo u stanju da obezbedimo aerodrom u Kabulu sami“, rekao je kandidat za kancelara Armin Lašet u intervjuu za Frankfurter algemajne cajtung.\nPrema ocenama političkog analitičara Gigeriha, odlazak trupa iz Avganistana je možda bio kontraproduktivan. „Nemačka i Evropska unija posmatraju misiju u Avganistanu kao čin solidarnosti sa SAD. Mnogi će se na to osvrtati i pomisliti – ’eto, uradili smo to za Amerikance i pogledajte kako se završilo.’“


Rusija na putu da ubedi Damask\nRusija na putu da ubedi Damask\n9 septembra 2013\nSirijski ministar inostranih poslova pozdravio je predlog Rusije da Sirija stavi zalihe svog hemijskog oružja pod međunarodnu kontrolu, javlja BBC.\nDžon Keri i Sergej Lavrov razgovarali su danas telefonom o sirijskom korišćenju hemijskog oružja, izjavila je portparolka Stejt departmenta.\nRanije je javljeno da će Rusija pokušati da ubedi vlasti u Damasku da zalihe hemijskog oružja stave pod međunarodnu kontrolu kako bi se izbegao napad SAD na Siriju.\nŠef ruske diplomatije Sergej Lavrov je to rekao nekoliko časova pošto je državni sekretar SAD Džon Keri poručio da režim sirijskog predsednika Bašara al-Asada može rešiti krizu zbog upotrebe hemijskog oružja, tako što će predati kontrolu nad „svakim komadom“ tog oružja u roku od nedelju dana.\nKeri je rekao da ne veruje da je Asad spreman da to uradi, a Lavrov, koji je danas u Moskvi razgovarao sa šefom sirijske diplomatije Validom Mualemom, naveo je da će Moskva pokušati da ubedi sirijski režim.\n„Ako će uspostavljanje međunarodne kontrole nad hemijskim oružjem u toj zemlji omogućiti izbegavanje napada, odmah ćemo početi da radimo s Damaskom“, rekao je Lavrov.\nOn je dodao da će Moskva pozvati sirijsko rukovodstvo ne samo da se skladišta s hemijskim oružjem stave pod međunarodnu kontrolu, već i da se uništi to oružje i da se Damask potpuno pridruži međunarodnoj Konvenciji o zabrani hemijskog oružja iz 1993.\nLavrov je rekao da je već predao predlog Mualemu i da očekuje brz i pozitivan odgovor.


Ova zgrada nije samo maketa, pogledajte okolinu, to izgleda kao muzejski eksponat. Izgled Karađorđeve ulice promenjen je ovom zgradom, a naš plan je da promenimo ovaj deo grada i lice Srbije koje treba da izgleda lepo i čisto kao ova zgrada - rekao je premijer.\nVučić je rekao i da će od ponedeljka i svi građani Srbije moći da vide kako izgleda renovinara zgrada Geozavoda i maketa "Beograda na vodi", kao i da vide planove Vlade Srbije.\nInvestitor iz Ujedinjenih Arapskih Emirata Muhamed el Abar zahvalio je Vladi Srbije na poverenju ukazanom njegovoj kompaniji i rekao da je zadovoljstvo i čast raditi u Srbiji.\nAlbar je rekao i da će cela investicija 3,1 milijardu evra, da će biti građena modernom tehnologijom, ali da će duh grada kakav je Beograd ostati sačuvan.\nOd 11 sati su se gosti okupljali u zgradi "Geozavoda", a velika je gužva bila i ispred ove građevine, dok je uoči svečanog otvaranja ispred Železničke stanice postavljen veliki reklamni pano, na kojem je prikazan "Beograd na vodi" - uz poruku "Slavimo Beograd".\nOn je s osmehom na licu posmatrao renoviranu zgradu, a zatim sa Sinišom Malim i Muhamedom el Abarom kročio u prostoriju u kojoj se nalazi maketa.\nČim je otkrivena, foto-reporteri su požurili da iz svih uglova ovekoveče maketu "Beograda na vodi".\nNa samom ulazu goste su dočekivale elegantno obučene devojke s poslužavnicima u rukama na kojima su urme s bademima, ali i peškirići natopljeni vodom kako bi se gosti osvežili pre ulaska.\nSiniša Mali: Svaki građanin će moći da se upozna s projektom\nGradonačelnik Beograda Siniša Mali je rekao da će gradska vlast nastojati da dovede investitore u glavni grad, ukazujući da je projekat Beograda na vodi istorijski i za celu Srbiju.\n- Realizacija projekta Beograda na vodi je prioritet ove gradske vlasti. Radi se o uređenju oko 100 hektara zemlje u Savskom amfiteatru, radi se o projektu od 3,1 milijarde dolara, o izgradnji 1,8 i dva miliona kvadrata stambennog, poslovnog, komercijalnog, umetničkog i kulturnog sadržaja - rekao je Mali.\n- Ovo je prvi vidljivi rezultat našeg zajedničkog rada sa 'Igl hils'-om iz Ujedinjenih Arapskih Emirata i prvi korak na početku realizacije projekta Beogarda na vodi, koji očekujemo početkom naredne godine - rekao je Mali.\nNema prepreka za realizaciju "Beograda na vodi"\nArapski partner, kompanija "Igl hils", uložiće 3,1 milijardu dolara u projekat na desnoj obali Save, u Savskom amfiteatru, i kako je najavljivano, izgraditi oko dva miliona kvadrata stambeno-poslovnog prostora.\nOčekuje se da prvi radovi počnu u narednoj građevinskoj sezoni, odnosno u februaru ili martu 2015. godine, a prvo će biti izgrađeni kula od 210 metara i šoping-mol.\nU prvoj fazi radova biće izgrađene i četiri posebne zgrade - dva hotela i dve stambene jedinice.\nPrepreka za izgradnju kule više nema, jer je van snage stavljena Studija koja je ograničavala visinu objekata u prestonici, čime bi njen izgled uskoro mogao da bude značajno izmenjen.\nNosilac posla na projektu uređenja savskog priobalja, od Brankovog mosta do kompleksa Beogradskog sajma, u ime Vlade Srbije, biće Društvo sa ograničenom odgovornošću "Beograd na vodi", koje je juče osnovano.\nIstovremeno se priprema urbanistička dokumentacija za početak radova, neophodna kako bi se na vreme izdale gradjevinske dozvole, a paralelno se radi i na raščišćavanju lokacije i rešavanju pravno imovinskih odnosa.